“Daya Penulisan Kita Lebih Tajam daripada Lidah” – Dato’ Haji Jefridin Atan

Untuk mendapatkan maklumat terkini, ikuti kami melalui Telegram

Pontian – “Di samping kita melihat dan mengamati lambang kemodenan dunia dalam karya puisi, penting untuk kita ambil tauladan dan penghargaan akan anugerah ekosistem dan alam semula jadi negara,” sebut Ybhg. Dato’ Zainal Abidin Borhan pada malam penutup Hari Puisi Nasional (HPN) ke-21.

Upacara sastera dan puisi itu dilangsungkan di Tanjung Piai Resort, Kukup, Pontian yang menjadi tempat perrtemuan terakhir para tetamu Hari Puisi Nasional dalam Malam Jubli Emas, pada 30 Oktober 2021 (Sabtu), 8.30 malam.

Dato’ Zainal Abidin yang juga Ketua Satu GAPENA malam itu menjelaskan peranan puisi untuk mengangkat sejagat bangsa, juga (puisi yang) mampu untuk menanam benih semangat melestarikan alam sesebuah bangsa itu sendiri.

Semangat ini juga diangkat oleh Dato’ Haji Jefridin Atan, senator Ahli Dewan Negara, yang merasmikan Malam Jubli Emas HPN-21, dengan menyuarakan rasa penghargaan kepada penganjur yang memilih bumi Tanjung Piai sebagai gelanggang berfikir dan merancang masa depan kepenyairan negara.

“Tanjung Piai ialah sebuah kampung nelayan, yang puluhan tahun sudah didiami dan diusahakan, namun pembangunannya amat perlahan. Masyarakat di sini masih mengamalkan amalan pertanian secara tradisional, malah belum ada yang membuka ladang atau perusahaan yang cukup besar, yang mampu mengubah roh dan cara kehidupan mereka,” jelas Dato’ Jefridin.

Beliau menyatakan juga harapan bahawa dengan kehadiran GAPENA dan tokoh-tokoh kepenyairan negara di bumi Tanjung Piai itu bersempena HPN ke-21, akan membawa satu semangat dan wacana yang memberi jiwa baharu untuk masyarakat di situ.

Dato’ Jefridin juga mengambil peluang untuk menyuarakan peringatan bahawa kerajaan Malaysia harus mempunyai pertimbangan yang sewajarnya dalam mengusahakan pembangunan fizikal negara, dengan pembangunan manusiawi.

Beliau menegaskan, jangan mudah terpengaruh dengan pembangunan fizikal yang pesat, sehingga lupa akan akar budaya. Contohi negara jiran dalam usaha memartabatkan bahasa mereka. Dalam hakiki perbahasan hari ini, beliau tidak menafikan bahawa bahasa Inggeris ialah bahasa berwajah antarabangsa, tetapi jangan sesekali dilupakan usaha mengantarabangsakan bahasa Melayu.

“Kita sudah membangun berdekad-dekad lamanya, tetapi kenapa ada yang tidak yakin dengan bahasa kita? Kenapa kita perlu guna bahasa lain untuk membangunkan negara kita?” Dato’ Jefridin mempertikaikan keputusan sesetengah sektor yang menolak kalangan yang kurang mahir dalam bahasa Inggeris, sedangkan latar pendidikan mereka dirakam sebagai cemerlang, seperti dalam bidang sains kemanusiaan atau sastera dan bahasa Melayu. Sedangkan, sesetengah sektor itu sendiri hanya berkhidmat di kawasan-kawasan kampung dan rakyat Malaysia yang berbahasa Melayu.

Penulis-penulis harus peka dan kritis terhadap kemaslahatan masyarakat mereka, kerana menurut Jefridin, “daya penulisan kita lebih tajam darpada lidah”. Tambahnya lagi, jiwa seorang pemuisi ini halus, yang memperlihatkan jiwa dan maksud antara alam dengan manusia, malah mempunyai sudut pandang yang berbeza tentang perjuangan alami.

Dato’ Jefridin berharap agar puisi bergerak maju dan akan terus mempertahankan bahasa dan bangsa budaya negara.

Acara pengucapan puisi pada Malam Jubli Emas dilaksanakan oleh deklamator-deklamator yang terdiri daripada tokoh mutakhir kepenyairan negara, dimulakan dengan persembahan Puisi Rejang oleh Mohd Rafizi dan Norhazila Ahmad Kamsi, disusuli deklamasi puisi oleh penerima Anugerah Puisi Nasional, Mahaya Mohd. Yassin, lalu Prof. Datuk Seri Dr. Awang Sariyan membawa puisi “Permainan Apakah Ini”. Kemudian, Datin Sri Haryani Haron membawa puisi “Menuntun Si Merdeka” nukilan Awang Sariyan, lalu Dr. Shamsudin Othman membawa puisi-puisi nukilan beliau. Setelah itu, Norliza Haji Md Yamin pula membawa sebuah syair berirama Berdondong yang digabungkan dengan irama Ayuhai, dan beberapa lagi persembahan deklamasi daripada tokoh penyair.

Malam Jubli Emas yang merupakan acara penutup Hari Puisi Nasional ke-21 itu menyaksikan sebuah pentas wacana yang mengangkat peranan ranah kepuisian negara, titik temu dan pertembungan pemikir-pemikir puisi negara dan juga sebagai sebuah ruang penghargaan buat tiga penyair prolifik dalam ranah sastera tempatan, Ahmad Sarju, Mahaya Mohd Yassin dan Shapiai Muhammad Ramly yang menerima Anugerah Penyair GAPENA 2021.

Acara malam itui juga ditayangkan secara langsung di Studio Siaran Langsung Media Sosial Dewan Bahasa dan Pustaka, yang boleh ditonton di sini.


Masyarakat Generasi Baharu Pemartabat Puisi Tradisi

“Puisi baharu itu bersifat (bentuk dan gayanya) bebaslah, manakala puisi lama, puisi tradisi pula bentuk serta sifatnya sama. Masyarakat dahulu, budaya dan tradisi mereka memiliki semangat komunal (kekitaan), maka bentuk-bentuk puisi lama atau puisi tradisional berada dalam satu jalur dan bentuk yang sama, kerana masyarakat Melayu terdahulu tidak keluar daripada kalangan kelompok masyarakat mereka. Berbeza pula daripada masyarakat moden hari ini yang memiliki sifat individualiti yang kuat,” jelas Dr. Mohamad Saleeh Rahamad, dalam Wacana PENA yang diadakan secara dalam talian pada 5 November (Jumaat) 2021 lalu.

Mohamad Saleeh Rahamad sebagai panel tetap wacana, disertai bersama dua panel jemputan, iaitu pertamanya seorang tokoh penyair yang prolifik, Roslan Madun, serta penggiat muzik, sastera dan syair dari Tanjungpinang, Indonesia, Muhammad Febriyadi. Wacana PENA ke-13 kendalian Mohd Khair Ngadiron minggu itu membincangkan tajuk “Puisi Tradisi: Kelam atau Gemilang?”.

Muhammad Febriyadi yang juga digelar sebagai “Penyair Muda” di Tanjungpinang menyatakan bahawa anak muda di Tanjungpinang merupakan antara pencetus semangat dan semarak yang melestarikan puisi-puisi lama dalam kalangan masyarakat tempatan beliau.

Menurutnya lagi, memang dirasai dan terlihat kemunculan gerakan serta gagasan yang kuat daripada inisiatif anak-anak muda di sana bagi mengukuhkan lagi kewujudan budaya puisi tradisi (atau puisi lama) dalam kalangan masyarakat Tanjungpinang.

“Anak muda di Tanjungpinang dengan tenaga dan semangat yang luar biasa mereka berjaya mengangkat budaya ini dengan inisiatif kolaborasi puisi tradisi dengan puisi moden, serta menumpukan tumpuan untuk menarik minat orang-orang muda ke dalam puisi, kerana setelah minat barulah kita boleh memupuk pula semangat kecintaan pada puisi-puisi lama. Setelah adanya perasaan cinta, barulah kegiatan melestarikan akan terlaksana,” jelas Febriyadi.

Sementara itu, Roslan Madun juga bersetuju dan menyambut mesra inisiatif anak muda yang besar peranannya dalam memulihara dan memperkembangkan budaya puisi tradisi negara.

Perkembangan dan perjalanan puisi dalam kalangan anak muda sangat menarik untuk diperhatikan kerana jiwa mereka yang gemar menjelajah dan meneroka menghasilkan sebuah reaksi atau pengucapan puisi-puisi tradisi mengikut pendekatan mereka.

“Ini zaman dan dunia mereka (generasi muda), maka kita harus raikan selera mereka, inisiatif mereka, malah menggalakkan mereka untuk merubah irama dalam puisi tradisi, demi menyuburkan jiwa mereka dalam puisi tradisi,” tambah Roslan.

Katanya lagi, “orang lama mungkin harus pantau” kerana asalkan perubahan itu tidaklah sehingga melenyapkan identiti puisi tradisi, inisiatif sebegini wajar diraikan.

Inisiatif seumpama ini dapat dilihat dengan usaha-usaha aktivis puisi dan sastera melalui media sosial, seperti berucap dan menyebarkan puisi-puisi tradisi buat pelayar-pelayar media sosial. Fenomena puisi tradisi yang diserap ke platform moden ini malah meluaskan lagi bentuk-bentuk, reaksi dan gaya penerimaan puisi tradisi dari segi irama, nada dan rona puisi.

Dalam hal ini, Saleeh Rahamad amat mengangkat usaha dan fenomena ini. Berdasarkan pemerhatian beliau, jika puisi-puisi tradisi itu hanya kekal dalam satu irama sahaja, dinamika puisi itu akan terencat. Hal ini kerana, generasi muda akan timbul rasa untuk membentuk ciptaan mereka sendiri melalui karya-karya puisi tradisi yang mereka cintai.

“Asalkan ia tidak merubah, merendahkan atau menghancurkan maknanya, ia tidaklah salah,” tambah Saleeh.

Roslan Madun juga menekan bahawa, untuk memastikan kejayaan mengangkat puisi tradisi, sokongan pihak-pihak lain adalah sangat utama dan penting. “Tanpa sokongan pihak luar, mustahil usaha kebudayaan ini akan menemui kejayaan,” ujarnya.


Mengenang Allahyarham Kemala (Siri 2): Sasterawan Negara Dato’ Dr. Anwar Ridhwan

Untuk mendapatkan maklumat terkini, ikuti kami melalui Telegram

Pemergian Allahyarham Kemala amat mengejutkan banyak pihak termasuklah Sasterawan Negara, Dato’ Dr. Anwar Ridhwan yang begitu akrab dengan beliau sewaktu mereka bersama-sama bertugas sebagai pengarang di Dewan Bahasa dan Pustaka (DBP).

Walaupun saya dapat berita bahawa kesihatannya tidak berapa memuaskan, namun tidak menyangka keadaannya begitu serius yang membawa pada pemergiannya untuk selama-lamanya.

Demikian luahan hati Dato’ Dr. Anwar Ridhwan sewaktu diwawancara oleh sidang editor Bahagian Majalah DBP baru-baru ini.

Menurut Dato’ Dr. Anwar Ridhwan, selain menghasilkan karya terutamanya puisi berunsur Islam, Dato’ Dr. Ahmad Kamal Abdullah atau lebih dikenali sebagai Kemala banyak memberikan sumbangan dalam penerbitan majalah dan melahirkan para penyair tanah air.

Dato’ Ahmad Kamal lebih pada penerbitan majalah dan banyak isu majalah yang menarik yang telah beliau angkat, begitu juga dengan membimbing penulis-penulis muda khususnya dalam bidang puisi. Saya kira ini jasa Dato’ Ahmad Kamal yang sangat besar, iaitu sebagai pembimbing, sebagai mentor kepada penyair-penyair muda yang sekarang ini telah menjadi penyair terkenal.

Yang pasti, setelah menghembuskan nafasnya yang terakhir, bermakna tinta pena Kemala juga terhenti dalam memberikan sumbangan karya kepada dunia sastera. Namun demikian, hasil karya nukilan Kemala pastinya akan terus “hidup“ untuk tatapan generasi hari ini dan akan datang serta akan terus bersemarak dalam dunia kesusasteraan tanah air, sepertimana semaraknya semangat Kemala dalam berkarya semasa hayatnya.

Semoga Allahyarham Dato’ Dr. Ahmad Kamal Abdullah (Kemala) ditempatkan dalam kalangan hamba-Nya yang soleh.


Deklamasi Puisi Panorama Kehidupan Terus Tekal dan Antarabangsa

“Seni Mengindahkan Kehidupan” ialah topik perbualan program Deklamasi Puisi Panorama Kehidupan 14.0 dengan karyawan multibakat Dr. Lim Swee Tin pada 13 Nov lalu, pada jam 9.00 malam melalui aplikasi Zoom dan dipancarkan ke Facebook PEMUISI Berkarya, Pusat Budaya UUM dan Dewan Bahasa dan Pustaka.

Program gandingan kerjasama antara Alumni Bengkel Puisi Merdeka, Pusat Budaya dan Seni, Universiti Utara Malaysia (UUM) dan Persatuan Pemuisi Nasional Malaysia (PEMUISI) serta sokongan Dewan Bahasa dan Pustaka (DBP) berjaya dilaksanakan secara konsisten setiap bulan sejak Oktober tahun lalu.

“Kesan daripada pandemik sejak tahun lalu telah mencetuskan fenomena seni dalam talian dan ia satu usaha yang lebih praktikal kerana peserta dari pelbagai negara dapat menyertainya tanpa perlu berada di satu lokasi secara fizikal,” ujar Pengarah Program dan Presiden Alumni Bengkel Puisi Merdeka, Harlym Yeo.

Harlym berkata, antara objektif acara ini adalah bertujuan untuk mengantarabangsakan puisi Melayu ke persada global.

“Melalui acara sebegini, dapatlah penggemar sastera membugarkan rasa cinta sekali gus menggalakkan penggunaan bahasa Malaysia pada peringkat serantau dan antarabangsa,” katanya.

Turut menyerikan acara ini ialah Sasterawan Negara (SN) Dato’ Dr. Zurinah Hassan, Dr. Lim Swee Tin, Ahmad Sarju, Awang Abdullah, dan Prof. Madya Dr. Nor Hasimah Ismail.

Selain penyertaan dari Malaysia, sebanyak lima buah negara yang turut memeriahkan acara deklamasi puisi kali ini. Program kali ini melibatkan penyertaan dari negara Brunei Darussalam, Indonesia, China, Belanda, dan Singapura. Antara peserta antarabangsa yang turut menyemarakkan program ini melalui persembahan puisi masing-masing termasuklah Sastri Bakry dari Indonesia yang mendeklamasikan “Desa Ponggok”, Sosonjan A. Khan dari Brunei dengan “Di Bawah Bendera Kemanusiaan”, Sita Aulliya dari Belanda dengan “Camar Yang Pulang”, dan pasangan suami isteri Sam Sumardi dan Ratnasam Sib II dari Singapura dengan “Cinta”. Manakala wakil mahasiswa Sichuan International Studies University, China, Pi Jiayi dan Li Kecheng bersama pensyarah mereka Hanna Aleesya.

Menurut Pengarah Pusat Budaya dan Seni, UUM, Asmawiza Haji Hussin, beliau mengalu-alukan sebarang bentuk kerjasama daripada pelbagai pihak, dari luar dan dalam negara dalam usaha menyemarakkan budaya dan seni agar UUM kekal relevan dengan peredaran semasa dan terus menyumbang bakti demi menyahut hala tuju Malaysia menjadi negara maju dan rakyat berbudaya, sekali gus mendukung Dasar Kebudayaan Negara 2021 (atau DAKEN 2021) dalam usaha mengukuhkan tamadun seni negara.

Menurut salah seorang peserta dari Malaysia, karyawan kelahiran negeri Kelantan Pui Tiong [email protected] Abdullah yang turut mendeklamasikan puisi “Tiga Bahasa” berganding dengan Siti Nutdyamila Ayob dan Nurul Syahzuaniey Ayuniey Mazelan, program ini sangat bagus, bermula dengan cogan kata sehingga pengisian, ada acuan yang tersendiri dengan jaringan global yang hebat.

Manakala SN Dato’ Dr. Zurinah Hassan yang memberi sokongan dan mengambil bahagian secara konsisten pada setiap program menunjukkan kekagumannya tentang penganjuran program tersebut. “Kalau tiada pandemik tidak wujud peluang seperti ini. Bahkan mungkin tak difikirkan,” ulas Zurinah.

Zurinah mendeklamasikan puisi beliau yang berjudul “Hujan di Kuala Lumpur” sebagai pembuka tirai persembahan pada slot pertama.

Peserta dari Indonesia, Sastri Bakry berkata, “Persatuan PEMUISI tidak sahaja fokus berkarya tetapi juga memberi tumpuan kepada misi membina, memotivasi dan mendorong yang muda-muda untuk berkarya”.

Ujar beliau lagi, perpaduan senior dan junior, profesional dan pemula menjadi daya tariknya.

“Terus terang dulu saya hanya berfikir sekali bererti setelah itu mati. Alhamdulillah, ternyata dugaan saya salah. Tetap semangat, konsisten dan fokus sampai dunia kiamat,” sambung Sastri lagi.

Menyentuh tentang paduan tenaga profesional dan pemula serta tradisional dan moden, program Deklamasi Puisi Panorama Kehidupan 14.0 ini berjaya menampilkan gabungan tenaga pensyarah dan mahasiswa dari Sichuan International Studies University, China.

Penampilan Hanna Aleesya pada awal rancangan melalui lagu Tenang berirama moden dengan Beat Kosong – I Love You, dan persembahan tradisional dikir barat sebagai penutup tirai daripada kumpulan mahasiswa beliau, The Dikir SISU dengan penampilan Cikgu Hanna.

Selain itu, Pi Jiayi dan Li Kecheng, pelajar yang baru belajar bahasa Melayu selama setahun dua bulan dengan masing-masing mempersembahkan karya sendiri berjudul “Seekor Kambing, Seingatan Saya” dan “Sekeping Ingatan” menarik perhatian penonton dengan kelancaran dan penghayatan mereka mengarang dan mendeklamasikan puisi.

Menerusi program kali ini, Ahmad Sarju juga ditonjolkan atas pengiktifan beliau baru-baru ini sebagai penerima Anugerah Penyair GAPENA 2021. Slot pertama bual bicara ini menyelitkan pengalaman dan motivasi beliau yang sudah berkecimpung selama 60 tahun dalam bidang kesusasteraan tanah air. Beliau juga mengambil kesempatan ini membacakan pantun berjudul “Budi Dijunjung” dan “Pantun untuk Penulis Johor”.Presiden PEMUISI, Dato’ Dr. Radzuan Ibrahim yang juga turut mengalunkan sajak karya beliau berjudul “Sastera Bangsa” sewaktu diminta memberikan reaksi buat program yang sudah 14 kali diadakan pada setiap bulan menyatakan sokongan padunya pada setiap edisi program ini.

“Program ini cukup bermanfaat dengan pengisian yang sangat baik dan penglibatan pemuisi-pemuisi aktif dari dalam dan luar negara. Ditambah lagi dengan slot bual bicara yang menampilkan tokoh-tokoh dalam pelbagai bidang, sudah tentu memberi nilai tambah yang amat bermakna, khususnya memberi input yang besar dalam kalangan para pelajar universiti.”

Perkongsian ilmu dalam slot bual bicara kedua selama lebih lima puluh minit mengutarakan tajuk berkaitan “Seni Mengindahkan Kehidupan” bersama sasterawan dan budayawan Dr. Lim Swee Tin.

Dr. Lim menyeru pengkarya agar menghasilkan karya yang baik dan bermutu. Katanya, “Bukan melalui nilai-nilai yang melulu, bukan terus terang atau secara terang-terangan kerana karya yang baik dan indah ialah karya yang mendukung falsafah dan pemikiran yang tinggi. Ia boleh membawa bahasa kita ke aras yang lebih terpuji dan tersanjung.”

Bual bicara kali ini mencakupi pengertian tentang seni mengindahkan kehidupan, penciptaan seni sebagai sebahagian daripada kehidupan manusia, penghayatan jiwa dalam memahami keindahan, dan pengekalan nilai estetika dalam sesebuah karya.

Nasihat Dr. Lim kepada penonton agar menghasilkan karya sastera yang dapat membijaksanakan setiap orang. Karya yang mampu membina dan membawa perubahan yang lebih baik dan positif kepada khalayak pembaca dalam kerangka menjana peralihan peradaban yang membina tamadun supaya menjadi lebih gemilang.

Tambah beliau, “Puisi memerlukan acuan seumpama ini. Puisi itu sendiri hakikatnya dirasai, selain difahami”.

Peserta lain yang turut mewarnai acuan progam kali ini termasuk nyanyian lagu puisi daripada Exco PEMUISI Yuzailan Yunus melalui karya tulisan Prof. Datuk Seri Dr. Awang Sariyan, Seloka Rakyat, Rusdi MN dengan karya sendiri berjudul “Musafir Yang Berfikir”, Ratu Rugu Rugu memberi pesanan kepada khalayak melalui karya Harlym Yeo berjudul “Warisan Merdeka”, Setiausaha KEMUDI Nurul Syahida Hassan dengan judul “Tunas Merdeka” karya Roslan Mohamed Noor, dan Hanis A.M mempersembahkan puisi sendiri berjudul “Bacalah”.

Manakala pengacara majlis Harlym Yeo dan Prof. Madya Dr. Nor Hasimah Ismail masing-masing mendeklamasikan puisi karya Dr. Lim Swee Tin berjudul “Perebutan” dan “Kota Baca”.

Deklamasi Puisi Panorama Kehidupan 15.0 edisi bulan Disember dijangka akan bersiaran pada 12/12/2021, Ahad, 9.00 malam menerusi pelatar Zoom dan dipancarkan ke Facebook PEMUISI Berkarya, Pusat Budaya UUM dan Dewan Bahasa dan Pustaka.


Sastera Membahagiakan Jiwa

Untuk mendapatkan maklumat terkini, ikuti kami melalui Telegram

Kota Bharu – Pandemik yang melanda dunia pada awal tahun 2020 sehingga ke hari ini, ternyata tidak menoktahkan keaktifan Gabungan Penulis Muda Negeri Kelantan (GEMA) daripada menghasilkan enam penerbitan bagi karya-karya penulis yang bernaung di bawahnya.  Antologi Anekdot Travelog, Antologi Puisi Suara Jiwa Buat Palestin, Antologi Cerpen Tasbih Tujuh Butir, Antologi Senyuman Momen Indah Sepanjang Jalan, Antologi Puisi Wajah di Kanvas, dan Antologi Puisi Kasih Hingga ke Syurga berjaya dilancarkan pada Majlis Penyampaian Hadiah, Sayembara Penulisan Kreatif negeri Kelantan 2021 dan Pelancaran Antologi terbitan GEMA di Dewan Seminar, Dewan Bahasa dan Pustaka Wilayah Timur (DBPWT), Kota Bharu, Kelantan pada 13 November 2021.

Atas penerbitan yang amat memberangsangkan ini, YB. Mejar (B) Dato’ Hj. Md. Anizam Ab. Rahman, Pengerusi Jawatankuasa Perpaduan Masyarakat, Kebudayaan, Warisan dan Pelancongan Negeri Kelantan, telah menzahirkan falsafah bahawa sastera mampu membahagiakan jiwa kerana gemerlapan karya-karya penulis yang diraikan dalam majlis ini umpama “bintang-bintang di langit”.

Selain itu, beliau turut berkongsi tentang rancangan Kerajaan Negeri Kelantan dan Majlis Kebudayaan Negeri Kelantan (MKNK) dengan kerjasama persatuan-persatuan sastera dan budaya di negeri Kelantan untuk menganjurkan Hari Sastera Negeri Kelantan pada tahun hadapan yang menyasarkan penyertaan para pelajar sekolah, siswa/siswi institusi pengajian tinggi (IPT) dan umum dalam menyegarkan usaha-usaha menyemarakkan kegiatan sastera dan budaya di negeri “lubuk sastera” ini.

YB Mejar (B) Dato’ Hj. Md. Anizam juga turut menyampaikan hadiah kepada para pemenang Sayembara Penulisan Kreatif Negeri Kelantan 2021. Penulisan Kategori Cerpen menobatkan karya penulisan Nor Anita Salleh yang bertajuk “Tasbih Tujuh Butir” sebagai Johan, “Menunggu Tuah” oleh Nik Zainun Nik Abu Bakar sebagai Naib Johan dan Wan Fatimah Sofea dengan cerpen bertajuk “Pada Kesempatan Kali Ini” pada tempat ketiga. Manakala bagi Penulisan Kategori Puisi, Umi Solehah menjadi Johan dengan puisi yang bertajuk “Beta Puteri Dikhianati Arjunanya”, dengan diikuti oleh Ruzilawati Man dengan “Mawar Hilang Duri” dan “Pohon Sastera di Taman Tamadun Bangsa” oleh Anuar Salleh pada tempat ketiga. Semua pemenang menerima hadiah wang tunai dan sijil penghargaan daripada pihak penganjur.

Majlis turut dimeriahkan dengan kehadiran YBrs. En. Muhammad Ikhram Fadhly Hussin, Ketua Unit Sastera dan Penerbitan, yang mewakili Pengarah DBPWT, penulis-penulis negeri Kelantan yang berbangsa Melayu, Cina dan Siam, serta beberapa orang wakil persatuan penulis sebagai tanda sokongan. Majlis turut diserikan dengan persembahan-persembahan bacaan cerpen dan puisi oleh para pemenang sayembara pada penghujung acara.


Obor Sastera Kemala Setia Bernyala

Raja Rajeswari Seetha Raman mengenangkan jasa dan tunjuk ajar “adiguru”nya, Allahyarham Sasterawan Negara Dato’ Dr. Ahmad Khamal Abdullah yang memekarkan jalan hidup sasteranya.

Kenangan berenang memintas samudera masa dan menghidupkan mutiara kisah tatkala aksara setia ini mengambil tempat di atas helai-helai putih. Rimbunan kenangan yang terkumpul dalam pangkal akal terlerai, helai demi helai, memasyhurkan pengorbanan indah dan mewah pujangga tersohor dunia yang kini telah kembali ke negeri abadi. Jasa Adiguru Allahyarham Sasterawan Negara Dato’ Dr. Ahmad Khamal Abdullah yang lebih dikenali sebagai Kemala, yang melakar sejarahku dalam mandala sastera kebangsaan dan sastera antarabangsa, tidak terperi lagi budinya. Dialah Adiguru yang meletakkan batu asas dalam perjalanan perpuisian, penyelidikan dan penterjemahan diri ini.

Laksana suratan takdir, segala-galanya bermula tatkala aku bergelar calon siswazah di Universiti Pertanian Malaysia (UPM, kini Universiti Putra Malaysia) pada tahun 1995. Rupa-rupanya, pertemuan aku dengan Adiguru telah diaturkan oleh Pencipta Alam Semesta ini. Jika tidak mustahil, puteriku yang dijadualkan melihat dunia pada bulan Julai 1994 diawalkan kelahirannya pada bulan Mei, dua bulan lebih awal daripada tarikh asal, yakni pada usia tujuh bulan tujuh hari, lalu terbit hasrat dalam kalbuku untuk menukarkan opsyen asal daripada Pengajian Inggeris kepada Pengajian Melayu, daripada Fakulti Pengajian Pendidikan kepada Fakulti Bahasa Moden dan Komunikasi (FBMK) UPM pada tahun berikut, yakni tahun 1995. Bukankah ini namanya suratan takdir?

Ada hikmah tersendiri dalam caturan Yang Maha Esa. Tatkala menjadi calon siswazah di FBMK UPM, aku aktif dalam Persatuan Gapura Kreatif yang menyuburkan cinta akan sastera kebangsaan dalam sukma calon siswazah yang bakal menggalas amanah sebagai pendidik melalui pelbagai program sastera peringkat universiti. Dengan aturan-Nya pada tahun 1995, Gapura Kreatif UPM yang masih muda dari segi usia, telah berkolaborasi dengan Persatuan Kesusasteraan Bandingan Malaysia (PKBM) di bawah Dewan Bahasa dan Pustaka (DBP) untuk menjayakan pelbagai aktiviti kebahasaan dan kesusasteraan dalam kalangan siswa siswi UPM.

Pada tahun 1995, Adiguru Allahyarham Kemala menggalas amanah sebagai Presiden Persatuan Kesusasteraan Bandingan Malaysia (PKBM). Takdir yang menemukan kami dalam suatu majlis sastera di UPM apabila aku dipilih untuk mendeklamasikan puisi di pentas UPM. Seusai mendeklamasikan puisi, hati melonjak megah menatap wajah pujangga yang sekian lama menjadi dambaan jiwa sesudah menghayati larik-larik puisi sufi dalam buku puisi Meditasi (1972) yang memiliki tingkat intelektual dan falsafah yang tinggi.

Penghayatan puisi sufi dan puisi Islamik tidak pernah menjadi suatu hambatan kepadaku kerana subjek-subjek yang berteraskan Islam, seperti Tasawur Islam, Tamadun Islam, Sejarah Islam, dan Sistem Tulisan Jawi ialah subjek yang dikaji dan diperhalusi untuk peperiksaan awam pada dekad 1970-an. Pemilihan subjek berteraskan Islam meluaskan horizon penghayatan sastera sufi. Aku dapat membaca mata fikir dan mata batin Adiguru Allahyarham Kemala dalam larik-larik puisi Meditasinya.

Tatkala cek sulung dihulurkan oleh Adiguru Allahyarham Kemala seusai mendeklamasikan puisi, nikmat jiwa tidak tersukat, bukan kerana ganjaran diterima tetapi kerana berpeluang bertemu tokoh yang sekian lama digeruni. Bukankah pertemuan rasmi ini juga percaturan Yang Maha Berkuasa?

Kata-kata tahniah yang melompat dari mulut Adiguru Allahyarham Kemala amat bernilai bagi diriku yang masih hijau dan mentah tatkala itu. Masih segar dan subur dalam minda, rona kad nama merah jambu yang dihulurkan dengan pesanan menghubunginya sesudah segulung ijazah menjadi milikku.

Aku digelar ‘nomad’ kerana tidak memiliki ‘rumah’ dan karya eceran bertebaran di jalanan, laksana nomad yang berkelana tanpa hala tuju dan destinasi.

Hari bersilih ganti dan sesudah bergelar graduan, aku mula aktif berkarya dan mengirim sajak ke media cetak arus perdana. Seusai karya tersiar, aku dilamar oleh Dewan Bahasa dan Pustaka sebagai AJK Persatuan Kesusasteraan Bandingan Malaysia (PKBM) pada tahun 1998.

Ruang dan peluang berguru dengan Adiguru Allahyarham Kemala terbentang panjang sesudah menerajui barisan kepemimpinan PKBM. Suntikan inspirasi dan motivasi yang tidak lekang daripada bibir Adiguru Allahyarham Kemala bukan sahaja menyemarakkan semangat untuk terus mempertingkatkan kualiti karya, malahan menghimpun keyakinan dalam diri untuk terus berkarya secara konsisten dengan idiosinkrasi tersendiri.

Meskipun sajak telah menemui khalayak pembaca, namun tidak terdetik hasrat demi menghimpunkan koleksi sajak dalam sebuah buku kerana tidak diketahui akan manfaat mengumpulkan nukilan sendiri dalam sebuah koleksi. Sehinggalah pada suatu hari, Adiguru Allahyarham Kemala secara berseloroh memanggilku sebagai “nomad”. Aku digelar “nomad” kerana tidak memiliki “rumah” dan karya eceran bertebaran di jalanan, laksana nomad yang berkelana tanpa hala tuju dan destinasi. Usikan itu membakar semangat untuk menerbitkan koleksi puisi sulung seperti penulis lain yang telah memiliki rumah dalam ranah sastera kebangsaan.

Dengan jasa mulia Adiguru Allahyarham KEMALA, lahirlah kumpulan puisi sulung Mekar Bunga pada tahun 2006. Malah, Adiguru Allahyarham yang memilih Mekar Bunga sebagai judul koleksi puisi sulungku. Kesudian Adiguru Allahyarham menulis kata pengantar untuk buku sulung Mekar Bunga dan melancarkannya di Laman Karyawan DBP telah mengubah kedudukanku dalam landskap sastera kebangsaan setelah sekuntum puisi daripada koleksi tersebut terpilih untuk menerima Hadiah Sastera Perdana Malaysia pada tahun 2006/2007.

Dalam mandala penulisan deskriptif, jasa mewah pujangga Allahyarham Kemala sukar dihitung kerana jasa-jasanya agak panjang. Sesudah menjadi ahli, AJK dan Setiausaha Agung NUMERA (Persatuan Sasterawan Nusantara Melayu Raya) yang diasaskan oleh Adiguru Allahyarham KEMALA, laluan untuk membentangkan kertas kerja pada peringkat kebangsaan dan antarabangsa terbuka luas dan aku berpeluang menjadi pemakalah pada peringkat negeri, kebangsaan dan di beberapa buah negeri luar, termasuklah Bangladesh, Bandung, Jogjakarta, dan Jakarta atas jasa murni Adiguru. Sesudah nama bersinar sebagai pemakalah, maka tawaran dan undangan diterima daripada pelbagai pihak untuk program sastera anjuran mereka, baik di dalam negara mahupun di luar negara. Laluan yang dirintis atas inisiatif Adiguru Allahyarham memudahkan aku mencipta nama di persada antarabangsa.

Bidang penterjemahan juga memiliki senario yang sinonim. Meskipun sudah lama bergelar penterjemah, namun ruang dan peluang yang ditawarkan oleh Adiguru Allahyarham Kemala untuk menterjemahkan koleksi puisi penyair tersohor Bangladesh, Aminur Rahman berjudul Diari Abadi (2016) serta himpunan puisi penyair Bangladesh di bawah judul 6 Penyair Bangladesh (2016) sesudah mendapat lesen sebagai penterjemah bertauliah daripada Persatuan Penterjemah Malaysia (PPM), telah melonjakkan kegemilangan diri dalam persada penterjemahan antarabangsa apabila kaedah terjemahan penulis dalam koleksi puisi Diari Abadi dikaji oleh sarjana Indonesia, Siamir Marulafau dengan judul “A Study on Translation in Aminur Rahman’s Poetry Writings by Raja Rajeswari Seetha Raman” yang terpilih sebagai kajian Scopus terbaik untuk menerima anugerah antarabangsa daripada IASET (International Academy of Science, Engineering and Technology), Amerika Syarikat.

Pengiktirafan IASET telah melayakkan diri ini sebagai penterjemah berwibawa untuk menterjemahkan puisi penyair tersohor dunia untuk majalah digital Point Editions di Sepanyol dan blog Poetry Bridges di Poland pada tahun 2018. Sesudah warga dunia berkeyakinan dengan kaedah penterjemahanku, majalah digital Bharath Vision di India telah melantikku untuk menterjemahkan puisi terbaik warga dunia dalam bahasa Inggeris ke dalam bahasa Melayu untuk bacaan peminat puisi. Semua penghormatan dan pengiktirafan ini tidak mungkin menjadi milikku jika batu asas tidak diletakkan oleh Adiguru Allahyarham Kemala. Mutiara kata Adiguru Allahyarham Kemala agar aku kekal sebagai pencipta dan penterjemah puisi kerana ketelitian dan kebijaksanaan dalam memilih diksi puisi membakar semangat untuk memantapkan kualiti karya dari semasa ke semasa.

Pengiktirafan tertinggi sebagai Tokoh Srikandi NUMERA pada tahun 2018 atas sumbanganku mengantarabangsakan bahasa dan sastera kebangsaan di peringkat dunia telah menyemarakkan semangat untuk terus melebarkan sayapku. Azam dan iltizam, kata kunci yang sering meniti di bibir Adiguru Allahyarham Kemala dijadikan kata-kata azimat dalam mengharungi rintangan, baik dalam bidang penyelidikan mahupun dalam bidang penterjemahan.

Setelah ratusan puisi penyair tersohor dunia diterjemahkan ke dalam bahasa Melayu dan bahasa Inggeris untuk bacaan warga dunia, maka aku mula memperkukuh kedudukan dalam sastera antarabangsa sebagai penterjemah dengan mengirim nukilan puisi untuk penerbitan berwibawa di Amerika Syarikat, Mesir, Uzbekistan, India, Hong Kong, China, New Zealand, Portugal, Seychelles, Bangladesh, Romania, Sepanyol, dan Poland. Sehingga kini, puisiku telah menembusi sekitar 37 bahasa dunia yang melayakkan aku sebagai penerima Anugerah Kecemerlangan Ikon Sastera Antarabangsa (2018) daripada Persatuan Sastera Kontemporari Amlor, Uttar Pradesh, India.

Daripada seorang individu kerdil yang tiada apa-apa nama dalam persada sastera kebangsaan, aku kini diterima sebagai ahli World Nations Writers’ Union (WNWU) kerana jasa Adiguru Allahyarham Kemala. Pertemuan aku dengan Adiguru Allahyarham sesungguhnya ada hikmah tersembunyi yang terlerai sudah sesudah tiga dekad. Tanpa suntikan inspirasi daripadanya, mustahil aku boleh mengharungi samudera sastera yang bergulung-gulung gelombangnya.

Pelantikanku sebagai Penasihat Kanan Kesusasteraan Melayu dan Terjemahan bagi Malaysia dan ASEAN pada tarikh keramat 16 September 2021, Hari Malaysia, sememangnya ada hikmah yang tersendiri. Satu-satunya aspirasi Adiguru Allahyarham Kemala yang belum terealisasi adalah untuk melihat pengantarabangsaan sastera kebangsaan di seantero dunia. NUMERA diasaskan demi melebarkan sayap sastera kebangsaan ke seluruh pelosok dunia. Kini, tanggungjawab tersebut jatuh atas pundakku sebagai anak didik Adiguru Allahyarham yang bakal merealisasikan aspirasi mahaguruku, dengan kerjasama Dewan Bahasa dan Pustaka.

Adiguru Allahyarham Kemala telah kembali kepada Pencipta Alam Semesta. Misteri pertemuanku dengan Adiguru Allahyarham tiga dekad yang lalu terlerai sudah. Tiada apa-apa yang berlaku secara kebetulan di dunia ini. Segala-galanya berlaku mengikut perancangan-Nya. Obor sastera yang dihidupkan olehnya akan setia bernyala. Semoga bakti dan budi sastera Adiguru Allahyarham Kemala kepada pertiwi tidak terhenti selepas ketiadaannya lagi. Sama-sama kita doakan.

Raja Rajeswari Seetha Raman ialah bekas pensyarah, penyair, penterjemah, penyelidik puisi, dan AJK NUMERA.


Shahnon Ahmad: Anak Desa Menggapai Dunia

Untuk mendapatkan maklumat terkini, ikuti kami melalui Telegram

Sik –  YAB Dato’ Seri Haji  Muhammad Sanusi Md Nor, Menteri Besar Kedah berkelapangan menyempurnakan pelancaran buku Biografi Sasterawan Negara Shahnon Ahmad: Anak Nan Bertuah karya Profesor Emeritus Dato’ Dr. Mohd Yusof Hasan yang telah diterbitkan oleh Dewan Bahasa dan Pustaka (DBP). Umum mengetahui bahawa Shahnon Ahmad merupakan penerima Anugerah Sasterawan Negara (SN) yang kedua pada tahun 1982 atas sumbangan besar beliau dalam dunia sastera dan persuratan Melayu. Beliau banyak menghasilkan karya yang malar segar dan kebanyakan karyanya mencerminkan kehidupan sosiobudaya, politik dan ekonomi masyarakat yang melingkunginya. Sehubungan dengan itu, pada 13 November 2021, DBP dan Angkatan Sasterawan Nasional Kedah (ASASI) mengambil inisiatif melaksanakan Majlis Memperingati SN Profesor Emeritus Dato’ Dr. Shahnon Ahmad bertempat di Sik Inn, Kedah.

Dalam ucapannya, YAB Dato’ Seri berbangga dengan kelahiran penulis-penulis prolifik dari Kedah seperti Dato’ A. Rahmad, Dato’ Halim R, Dr. Kassim Ahmad, Azizi Haji Abdullah, dan banyak lagi. Saban tahun penulis di negeri Kedah ini semakin bertambah dan kebanyakan karya yang dihasilkan mampu bersaing dengan karya penulis negeri-negeri lain. Tambah beliau lagi, amat wajar Anugerah Sastera Negeri dapat diusahakan dan direalisasikan dalam waktu terdekat, dan pelbagai pihak sama ada badan bukan kerajaan atau agensi kerajaan perlu berganding bahu menggembleng tenaga mengorbankan masa, tenaga dan dana untuk membantu melahirkan barisan penulis yang berkaliber pada masa hadapan. Penulis-penulis yang berbakat dan bersungguh-sungguh ini wajar diberikan pengiktirafan melalui Anugerah Sastera Negeri sebagai galakan dan motivasi bagi mereka untuk menghasilkan karya yang lebih bermutu.

Sebelum itu, majlis dimulakan dengan Wacana Shahnon dalam Kenangan oleh tiga orang panel jemputan, iaitu Profesor Emeritus Dato’ Dr. Mohd Yusof Hasan, Dr. Noor Roza Hassan, Dr. Ghazali Din dan Dr. Husairi Hussin selaku moderator. Dalam wacana ini ketiga-tiga panel mengungkapkan karya-karya besar tulisan Shahnon Ahmad seperti Ranjau Sepanjang Jalan, Srengenge, Seluang Menodak Baung, Rentong, Sampah dan Tunggul-tunggul Gerigis. Kebanyakan karyanya membawa dunia luar untuk mengenali daerah Sik yang terletak di Hulu Kedah. Karya-karya Shahnon kaya dengan kritikan sosial untuk membangunkan masyarakat luar bandar dan keluar daripada kepompong kemiskinan yang diwarisi dari satu generasi ke satu generasi.

Dalam wacana tersebut, satu kata sepakat telah dicapai menerusi Deklarasi Sik 13 November 2021 untuk mewujudkan Pustaleri (Pustaka dan Galeri) Sasterawan Negara Shahnon Ahmad di Banggol Derdap, Sik. Deklarasi ini ditandatangani oleh Haji Abd. Halim Haji Harun, Timbalan Ketua Pengarah (Operasi) DBP, Ustaz Md Isa bin Shafie, Ahli Dewan Undangan Negeri (ADUN) Belantik, Encik Mahamad Suhaimi bin Man, Pegawai Daerah Sik, Tuan Haji Abu Hassan Morad, Ketua Satu Angkatan Sasterawan Nasional (ASASI) Kedah dan Profesor Emeritus Dato’ Dr. Mohd Yusof Hasan.

Majlis diakhiri dengan bacaan tahlil dan doa selamat kepada Allahyarham Shahnon Ahmad.

Majlis pelancaran buku Biografi Sasterawan Negara Shahnon Ahmad: Anak Nan Bertuah ditayangkan di Studio Siaran Langsung Media Sosial Dewan Bahasa dan Pustaka, yang boleh ditonton di sini.


Kisah Saga Muslim China Pemenang Anugerah Berprestij Diterjemahkan

Kuala Lumpur – Siri perbincangan buku sastera terjemahan bahasa Cina yang dibawa oleh Dewan Bahasa dan Pustaka (DBP) serta Pusat Kebudayaan Han Malaysia (HAN) yang berlangsung dari Ogos hingga November 2021 menemui penghujungnya dengan program bicara Titian Sastera: Bicara Buku Sastera “Purnama Batu Jed: Sebuah Keluarga Muslim China” pada 13 November (Sabtu), pukul 3.00 petang, menerusi Studio Siaran Langsung Media Sosial Dewan Bahasa dan Pustaka.

Kali ini, pengelola dan pembicara jemputan membicarakan sebuah karya sastera karangan Huo Da, yang diterjemahkan ke dalam bahasa Melayu dengan judul Purnama Batu Jed. Dua orang panel jemputan yang mewarnai pelantar pembicara ialah penterjemah bebas dan editor, Nur Amirah Zainal, serta penyampai berita RTM serta pengacara televisyen Selamat Pagi Malaysia, Syuhaida Ariffin.

Purnama Batu Jed ialah sebuah novel berbahasa Cina karya Huo Da dengan tajuk asalnya, Mùsīlín de zàngli (1988). Terjemahan langsung bagi judul asalnya berbunyi “Upacara Pengebumian Sang Muslim”.

Huo Da merupakan penulis wanita, dan menurut Amirah Zainal, khalayak ramai kebanyakannya tidak tahu bahawa Huo Da ialah seorang pengarang Muslim asli China. Berketurunan daripada kaum Hui, beliau berasal dari Beijing dan dilahirkan pada tahun 1945. Dalam ranah sastera, Huo Da disenaraikan sebagai salah seorang pengarang yang penting dalam ranah sastera moden China.

Buku Purnama Batu Jed ini juga telah dinobatkan sebagai penerima Hadiah Kesusasteraan Mao Dun pada tahun 1991, sebuah anugerah yang berprestij tinggi di negara China. Novel ini juga pernah diadaptasikan menjadi filem pada tahun 1993.

Latar novelnya mengisahkan sebuah keluarga Muslim sebagai teraju utama. Keluarga ini dipaparkan sebagai penjual dan pengukir batu jed.

Amirah menceritakan, “Turun dan naiknya kehidupan keluarga ini mempunyai perkaitan dengan batu-batu jed itu yang menjadi sumber kehidupan mereka.” Atas sebab itu juga, “batu jed” yang berperanan penting dalam novel ini dipilih sebagai judul bagi versi bahasa Melayu.

Dalam terbitan terjemahan Inggeris pula, buku ini dijudulkan sebagai The Jade King: History Of A Chinese Muslim Family. Ia diterbitkan pertama kalinya kepada khalayak pembaca antarabangsa pada tahun 1992, setahun setelah menerima Anugerah Sastera Mao Dun. Rekod sambutan buat pembaca antarabangsa adalah sangat tinggi, sehingga ia menjadi novel yang sangat laris di pasaran.

Amirah yang pernah membesar di China menyatakan, batu jed amat penting sebagai tanda kekayaan warga Cina, malah lebih bernilai daripada emas dan perak. Batu jed memainkan peranan penting dalam sejarah dan pembentukan corak kebudayaan bumi China sehingga hari ini.

Purnama Batu Jed menampilkan saga keluarga tiga generasi yang menjalani kehidupan sebagai penganut Islam yang merentas zaman-zaman genting, bermula dari era penjajahan Jepun pada Perang Dunia Kedua, era Revolusi Kebudayaan, sehingga zaman setelah revolusi berakhir. Dikhabarkan juga bahawa Huo Da menulis novel ini berdasarkan bibit-bibit pengalaman sebenar beliau.

Menurut Syuhaida Ariffin pula, “Tema besarnya yang lebih bersifat kekeluargaan, mewujudkan bibit keintiman dan membumi buat pembaca.” Tema yang menekankan emosi dapat dirasai oleh pembaca negara asalnya mahupun khalayak di luar, kerana bahasa hubungan kekeluargaan dan cinta sememangnya universal. Tambah Syuhaida lagi, novel ini juga mengetengahkan ruang untuk khalayak menghayati rupa persepsi masyarakat China ketika itu terhadap masyarakat Muslim tempatan.

Bagi Amirah Zainal, sebagai editor yang menyunting terjemahan karya Purnama Batu Jed, beliau mendapati kerja mencari diksi dan ayat untuk setiap barisan terjemahan bukanlah kerja yang mudah, ditambah pula dengan lenggok kepuitisan pengarang dan unsur Islam dan Arab yang memerlukan usaha penelitian yang lebih mendalam.

“Seperti babak turutan mengambil wuduk dalam novel ini, ia disunting supaya sesuai dengan konteks pembaca bahasa Melayu,” ujar Amirah. Di dalamnya juga pengarang menyisipkan beberapa istilah Arab, bait hadis Nabi serta ayat al-Quran yang memerlukan penglibatan dan kepakaran yang luar biasa daripada editorial.

Sempena siri bicara karya ini juga, DBP menganjurkan Pertandingan Resensi Buku, dengan hadiah pertama yang bernilai RM1000, hadiah kedua RM700, hadiah ketiga RM500, dan tiga hadiah sagu hati masing-masing bernilai RM300 bagi pemenang. Sila rujuk maklumat di sini.

Majlis perasmian yang diadakan pada 17 Ogos lalu dirasmikan oleh Ketua Pengarah DBP, Datuk Abang Sallehuddin Abg Shokeran. Turut hadir ketika itu ialah Presiden HAN, Dato’ Goh Hin San, Ketua Eksekutif Yayasan Karyawan, Datuk Zainal Abidin Borhan, dan Pengerusi Persatuan Penulis China, Tie Ning.


Mendidik Melalui Puisi: Buah Tangan Terbaharu Prof. Wan Mohd Nor

Untuk mendapatkan maklumat terkini, ikuti kami melalui Telegram

Bagi sebahagian kita, Prof. Wan Mohd Nor Wan Daud dikenali sebagai tokoh akademik yang sangat besar sumbangannya dalam keilmuan Islam. Namun peluncuran dua buah kumpulan puisinya, Mutiara Taman Adabi & Dalam Terang dalam sebuah buku puisi khas, ternyata memperkenalkan umum kepada sisi lain beliau.

Kedua-dua naskhah itu yang awalnya diterbitkan pada tahun 2004 ialah cetusan pemikiran Wan Mohd Nor yang masih berpaksikan ilmu Islam dengan tafsiran tanggungjawab masyakat berdasarkan al-Quran. Kumpulan puisi ini turut menyelitkan falsafah politik dan ilmu sejarah yang membawa pembaca berfikir dengan lebih jelas mengenai kehidupan manusia dan pengakhirannya.

Kedua-dua naskhah itu kini diterbitkan semula pada tahun ini oleh Nuun Adabi Nusa Bangsa, syarikat penerbitan di Indonesia. Majlis peluncurannya yang dibuat secara dalam talian baru-baru ini turut mengundang tokoh ilmuwan Dr. Adian Husaini, Prof. Tatiana Denisova dan Dr. Malki Ahmad Nasir sebagai pembahas.

Wan Mohd Nor dalam kata pembukaannya menyebut, beliau bukanlah seorang penyair yang terlatih namun sejak zaman persekolahan dan juga ketika menuntut di Amerika Syarikat, beliau banyak menulis puisi.

“Bagaimanapun, sekitar 2002 dan 2003, berlaku dua punca besar dalam dunia Islam yang menggerakkan naluri, iaitu perubahan institusi pendidikan tinggi yang banyak merungkaikan masalah fundamental umat Islam yang membawa perubahan pada pemikiran dan budaya umat Islam oleh Prof. Syed Muhammad Naquib al-Attas.

“Hal ini mendapat respons yang baik daripada umat Islam dan bukan Islam, manakala satu lagi faktor ialah peristiwa 11 September yang menyaksikan hal-hal berkaitan Islam menjadi problematic.

“Saya amat tertekan tetapi saya tidak dapat bersuara dan ketika itulah saya melihat kembali puisi-puisi yang ditulis,” katanya.

Tegas Wan Mohd Noor, ketika itu beliau sendiri terkejut dengan tulisannya dan bagaimana setiap kata dalam larik puisi itu mempunyai makna yang dalam. Malah katanya, ketika menulis puisi baharu, beliau sendiri tertanya-tanya bagaimana mampu berbuat demikian berdasarkan kedudukannya sebagai ahli akademik yang lebih kerap menggunakan bahasa Inggeris.

Tambahnya, apabila membaca puisi lama menimbulkan rasa teruja dan “naik bulu roma” bagaimana setiap bait bahasa itu dapat merakamkan perasaan dan pemikirannya dengan lengkap dan tepat.

“Apabila saya memilih tajuk Taman Adabi, ramai yang bertanya mengapa disebabkan di Malaysia Adabi itu merujuk kepada dua perkara utama, iaitu institusi pendidikan dan jenama rempah ratus.

“Tapi saya memilih perkataan adabi disebabkan ia merupakan konsep penting yang dibawa oleh Prof. Syed Naquib al-Attas berkaitan dengan adab, iaitu pengenalan diri terhadap kedudukan kita di sisi Allah SWT.

“Jadi Mutiara Taman Adabi merujuk kepada ilmu yang benar dan betul dan bersinar terang, serta bersinar terang mengajar manusia bertindak dengan cara yang betul,” katanya.


Mitos Bahasa

Kata yang empunya ceritera
kononnya bahasa Melayu
kosa kata asalnya hanya tiga patah
padi, besi dan babi
tiada sanadnya yang sah
tiada ketahuan nama perawi
enak dijadikan sendaan
tiada sedar kejahilan diri terdedah.

Kata yang empunya ceritera
kononnya bahasa Melayu tiada berdaya
menyahut cabaran gelombang samudera
lamun di paparan sejarah telah tertera
bahasa Melayu hebat sejak zaman Sriwijaya
menanjak gemilang membina mercu tanda
dalam zaman kesultanan di seluruh Nusantara
dimahkotakan sebagai bahasa sempurna
merentas ranah, sempadan dan bangsa.

Kata yang empunya ceritera
seluruh dunia kini kononnya beralih paksi
kepada satu bahasa unggul sedunia nan tidak terperi
syarat menjadi bangsa maju dan akal yang bestari
Rupanya matanya kabur peribadinya lebur tidak bersaksi
di atas dan di bawah angin
sekian banyak bangsa teguh berdiri
memacu kemajuan menguasai ekonomi, ilmu dan teknologi
bertunjangkan kekuatan jati diri dan bahasa sendiri
memanfaatkan seperlunya bahasa dagang
tanpa larut makna diri.

Mitos bahasa demi mitos bahasa
diciptakan dan direkayasakan
konon atas nama kemajuan bangsa dan negara
tiada insaf akan fitrah ketetapan Yang Berkuasa
mengurniai setiap bangsa dengan bahasa bukan sia-sia
memantapkan cita
membina akal budi
meningkatkan wibawa
tidak kehilangan jejak
dalam persaingan di pentas perdana
kerana kita perlu ada mata alamat yang nyata
mencapai puncak jaya
dengan acuan dan citra wangsa


Gambaran Bilangan yang Pelbagai

Untuk mendapatkan maklumat terkini, ikuti kami melalui Telegram

Kata bilangan merupakan kata tugas yang menjadi penerang atau penentu hadapan frasa nama, iaitu kehadirannya adalah di hadapan kata nama. Kata bilangan terbahagi kepada enam jenis, dengan maksud yang berbeza-beza, seperti yang berikut:

i. Kata bilangan kardinal yang menunjukkan bilangan yang tentu. Contohnya ialah kata sifar, satu, sepuluh, sejuta, bilion dan trilion.

ii. Kata bilangan yang menunjukkan bilangan tak tentu. Contohnya ialah kata semua, segala, sekalian, seluruh, para, kebanyakan, banyak, sedikit, ramai, beberapa, setengah-setengah atau sesetengah dan sebilangan.

iii. Kata bilangan yang menunjukkan makna himpunan. Kata bilangan ini ditandai oleh awalan ber-, ke- dan akhiran -an. Contohnya ialah kata beratus-ratus, ketiga-tiga dan ribuan.

iv. Kata bilangan yang menunjukkan makna pisahan. Contohnya ialah kata tiap-tiap, setiap dan masing-masing.

v. Kata bilangan yang membawa maksud pecahan. Contohnya ialah kata sepertiga, satu pertiga, setengah (seperdua), dan suku (seperempat).

vi. Kata bilangan ordinal yang menunjukkan urutan bilangan. Kata bilangan ini biasanya ditandai oleh awalan ke-. Contohnya ialah kata pertama, kedua, kesepuluh dan keseribu.

Selain enam subgolongan kata bilangan di atas, terdapat juga mekanisme lain yang menggambarkan bilangan atau angka. Dalam hal ini, kata bilangan biasanya menjelma dalam bentuk awalan kepada kata dasar, dan menandakan nilai angka tertentu.

Bagi bilangan yang bernilai kurang daripada satu, terdapat kata seperti desimeter (0.1 meter), sentimeter (0.01 meter) dan milimeter (0.001 meter). Bagi bilangan satu hingga sepuluh, terdapat bentuk-bentuk seperti yang berikut:

i. Satu: contohnya ialah awalan eka- pada kata ekabahasa, awalan mono- pada kata monolog, kata esa pada Maha Esa, dan kata tunggal pada anak tunggal.

ii. Dua: contohnya ialah awalan dwi- pada kata dwibahasa, awalan di- pada kata digraf, awalan bi- pada kata binomial, bilangan dua pada kata dualisme dan kata seperti duet dan dupleks.

iii. Tiga: contohnya ialah awalan tri- dalam kata triatom, atau kata seperti trigonometri, triatlon dan triftong.

iv. Empat: contohnya ialah kata kuadrat.

v. Lima: contohnya ialah awalan penta- pada kata pentaklorida, dan awalan panca- pada kata seperti pancaindera, pancasila dan pancawarsa.

vi. Enam: contohnya ialah kata heksagon.

vii. Tujuh: contohnya ialah kata heptagon, heptatlon dan heptahedron.

viii. Lapan: contohnya ialah kata oktagon, oktet, dan oktaf.

ix. Sembilan: contohnya ialah kata septet.

x. Sepuluh: contohnya ialah kata dasawarsa, dekad dan dekameter (10 meter).

Bilangan yang lebih daripada sepuluh juga ditandai dengan awalan atau kata tertentu. Sila lihat contoh yang berikut:

i. Seratus: contohnya ialah kata kurun, abad dan hektometer (100 meter).

ii. Seribu: contohnya ialah kata milenium, alaf dan kilometer (1000 meter).

iii. Sepuluh ribu: contohnya ialah kata laksa dalam sastera lama dan kata hektar (10 000 meter persegi). Dalam hal ini, kata berlaksa-laksa bererti “berpuluh-puluh ribu”.

iv. Seratus ribu: contohnya ialah kata keti dalam sastera lama. Dalam hal ini, kata berketi-keti bererti “beratus-ratus ribu”.

v. Juta: contohnya ialah awalan mega- pada kata seperti megawatt dan megatan, dan kata jutawan.

vi. Bilion: contohnya ialah kata bilionair.

vii. giga- (109): contohnya ialah kata gigabait, gigahertz dan gigameter.

xi. tera- (240): contohnya ialah kata terabait.

Ada juga kata yang menggambarkan bilangan tak tentu (lebih daripada satu) dengan awalan tertentu. Contohnya ialah imbuhan poli- pada kata seperti poligon, polisemi dan poliglot. Contoh lain ialah awalan multi- pada kata multisel dan multinukleus.

Ada juga variasi kata bagi kata bilangan tertentu, contohnya ialah kata lapan mungkin ditulis sebagai delapan, dulapan dan dualapan dalam sastera lama. Ada kata bilangan yang mendukung dua makna. Contohnya ialah kata separuh yang mungkin bererti “setengah” (kata bilangan pecahan) atau “hampir 50 peratus” (kata bilangan tak tentu). Ada juga kata bilangan yang bersempang. Contohnya ialah kata ke-20 dan 20-an. Selain itu, dalam sastera lama, frasa tiada terpermanai bererti “banyak sekali”.


Mengenang Allahyarham Kemala (Siri 3): Sasterawan Negara Dato’ Dr. Baharuddin Zainal

Untuk mendapatkan maklumat terkini, ikuti kami melalui Telegram

Berdisiplin, serius dan mempunyai pendirian. Itu tiga perkara yang dirumuskan oleh Dato’ Dr. Baharuddin Zainal atau nama penanya Baha Zain terhadap sisi unik yang dimiliki Sasterawan Negara ke-11, Allahyarham Dato’ Dr. Ahmad Kamal Abdullah atau lebih dikenali sebagai Kemala.

“Kemala seorang penyair yang bagus. Puisinya agak berbeza dan mengikut personalitinya,” tutur Dato’ Dr. Baha memulakan bicara ketika diwawancara oleh sidang editor Bahagian Majalah, Dewan Bahasa dan Pustaka di kediamannya baru-baru ini.

Menyoroti perjuangan Allahyarham Kemala dalam penulisan dan kajian sastera dan kebangsaan, Dato’ Dr. Baha menyatakan bahawa Allahyarham Kemala mempunyai hubungan yang baik dengan penulis bukan Melayu. Hal ini sekali gus mendedahkan Allahyarham terhadap dunia kesusasteraan yang lebih luas.

Tidak lupa, Dato’ Dr. Baha turut mengenang Allahyarham Kemala sebagai penulis bersifat prorakyat yang membela nasib masyarakat terutamanya orang Melayu di luar bandar.  “Kemala komited tentang perjuangan masyarakat dan pengucapan peribadinya.”


Muzaf Ahmad: Semarak Puisi Anak Muda Negara

Dr. Shamsudin Othman menerusi acara Hari Puisi Nasional ke-21 pada 30 Oktober yang lalu menyatakan bahawa Muzaf Ahmad, seorang penyair muda yang kini menetap di Jepun, sebagai salah seorang penyair yang berperanan penting di negara era kini.

“Penyair Muzaf Ahmad dalam jalur keempat perkembangan puisi negara (era dan jalur terkini), pernah membicarakan kedamaian dalam ‘Perjalanan Penyair’, dan menyampaikan makna kepuisian kedamaian baharu,” ujar Shamsudin. Beliau menganggap, penyair-penyair mutakhir kini juga tidak kurang lincahnya dalam usaha memecah bentuk dan gaya puisi yang sentiasa berkembang.

Kumpulan puisi Sepasang Sayap di Bahu ini juga ialah rakaman peristiwa, merakam pengalaman saya sepanjang tahun 2015 hingga 2018, sama ada peristiwa peribadi mahupun peristiwa sekeliling yang saya amati.

Muzaf Ahmad, pemenang Hadiah Sastera MASTERA ke-9 bulan Oktober yang lepas, merangkul hadiah itu melalui sebuah kumpulan puisinya, Sepasang Sayap di Bahu. Naskhah kumpulan puisi itu ialah buku kedua beliau yang diterbitkan pada tahun 2018, dan perjalanan penghasilannya agak panjang.

Dalam sesi temu bual pendek wakil sidang editorial Dewan Sastera bersama-sama Muzaf Ahmad baru-baru ini, beliau menyatakan manuskrip bagi Sepasang Sayap di Bahu menemui pihak penerbit kerana Muzaf memang berniat untuk menyertai Sayembara Puisi Kata-Pilar, sebuah sayembara puisi anjuran rumah penerbitan Kata-Pilar pada tahun 2018.

“Sebenarnya, sayembaralah punca terhasilnya buku puisi ini. Disebabkan niat untuk menyertai sayembara, saya mengumpul semula puisi-puisi yang dinukilkan sepanjang saya berkelana dan berkarya dari tahun 2015 hingga 2018. Saya berani menyatakan bahawa temanya rencam,” jelas Muzaf.

Disusun dengan teliti oleh Muzaf sendiri mengikut garapan penceritaan, perlambangan dan maksud dalaman tertentu, pembahagian penyusunan puisi-puisi Sepasang Sayap di Bahu dipecahkan kepada tiga bahagian.

Malah, bahagian pertamanya dibahagi pula kepada tiga bahagian lebih kecil lagi yang dimulakan dengan puisi yang menggunakan kata ganti diri pertama. Bahagian kedua pula melibatkan kata ganti diri kedua seperti watak ‘engkau’, ‘kamu’, manakala bahagian tiga pula melibatkan penggunaan subjek dengan panggilan kata ganti diri ketiga seperti ‘dia’ dan ‘mereka’.

Merujuk beberapa kritikan, ulasan dan komen pembaca bukunya, Muzaf bersetuju dengan ulasan Iman Danial Hakim yang menyifatkan buku Sepasang Sayap di Bahu sebagai “buku puisi kembara dan kritikan sosial”.

“Asalnya memang saya pernah berhasrat untuk menghasilkan kumpulan puisi bertema kembara. Namun begitu, tanpa berselindung, ia juga ditulis sebagai kritikan sosial, kerana saya tidak boleh lari daripada mengkritik, tapi lebih ditumpukan kepada golongan politikus yang korup. Saya memang suka mengkritik.

“Kumpulan puisi Sepasang Sayap di Bahu ini juga ialah rakaman peristiwa, merakam pengalaman saya sepanjang tahun 2015 hingga 2018, sama ada peristiwa peribadi mahupun peristiwa sekeliling yang saya amati,” jelas Muzaf.

Kita sebagai penulis, yang juga seorang manusia menggalas peranan tersendiri, seperti ahli masyarakat, anak, abang, malah sahabat, kita ini mempunyai tanggungjawab yang besar.

“Ini fakta: puisi-puisi saya kebanyakannya, jika mempunyai imej dan perlambangan, ia adalah apa yang berlaku di hadapan saya. Apa-apa yang saya lalui itulah, apa-apa yang saya akan tuliskan ke dalam puisi, tidak sekali-kali cerita atau peristiwa rekaan.” Muzaf memberi satu kenyataan menarik setelah ditala soalan cara beliau menukilkan puisi.

Menurut beliau, imej-imej yang terdapat dalam karya puisinya, semuanya diambil atau ditangkap daripada sumber hakiki di sekelilingnya. Jika ada manusia yang bermain piano dalam bait puisinya, hal itu kerana Muzaf melihat seorang manusia bermain piano ketika beliau menulis. Jika ada kisah kunci yang hilang dan tenggelam dalam bait puisinya, petang sebelum beliau tulis puisi itu, ada peristiwa kehilangan kunci yang benar-benar berlaku.

Pertama kali beliau berkarya dan berpuisi adalah melalui majalah Dewan Siswa. Itulah yang mula mencetuskan rasa minat beliau terhadap bidang penulisan. Selain itu, di sekolah beliau juga, terdapat majalah Dewan Sastera, yang menyaksikan Muzaf sebagai pembaca tunggal majalah unik itu daripada kalangan pelajar lain. Apabila diselak-selak helaian majalahnya, minat beliau terhadap sastera dan puisi semakin mendalam dan mula berakar.

“Pada peringkat awal itu, saya banyak belajar melalui membaca dan menghayati komen-komen dan tulisan kritikan karya sastera dalam majalah Dewan Sastera mahupun Dewan Siswa,” ujar Muzaf Ahmad.

Setelah melalui fasa pemikiran dan kesedaran, beliau yang masih di bangku sekolah mula menggali dunia penulisan dan kepenyairan dengan lebih mendalam, sebelum mula terbitnya rasa sedar bahawa sebenarnya mereka yang menulis karya ini bukan sekadar menulis.

“Kita sebagai penulis, yang juga seorang manusia menggalas peranan tersendiri, seperti ahli masyarakat, anak, abang, malah sahabat, kita ini mempunyai tanggungjawab yang besar,” tegas Muzaf. Manusia harus memainkan peranan untuk membantu kebaikan sejagat masyarakatnya.

Setelah memperoleh kejayaan mencipta nama sebagai penyair yang mendapat hati dalam kalangan pembaca dan peminat sastera, Muzaf mengambil peluang ini untuk menyampaikan rasa penghargaan buat rumah penerbitan Kata-Pilar, yang membantu beliau dalam menghasilkan buku kumpulan puisi Sepasang Sayap di Bahu.

“Terutamanya buat Abang Fahd Razy, yang mengangkat kemampuan saya dan membawa saya mengorak masuk ke dunia sastera dan penulisan ini sehingga terhasilnya buku Sepasang Sayap di Bahu,” tambah Muzaf. Katanya lagi, tanpa mereka, kemungkinan besar tidak adalah nama Muzaf Ahmad dalam ranah puisi Melayu.

Muzaf Ahmad juga sedar jelas akan kelompok unik peminat-peminat sastera, dan baginya “peminat sastera ini tidak akan hilang”, malah akan dikuatkan ketetapan hati mereka dalam ranah penjalin jiwa kemanusiaan ini.

Beliau sendiri berasa beban di bahu sebagai penyair untuk memasyarakatkan sastera agar lebih rapat dengan masyarakat. “Jujurnya dan hakikatnya, karya sastera memang berat, jadi saya kena bawa sesuatu yang lebih ringan dalam karya-karya saya, tidak seperti saya pada awal-awal peringkat dahulu.” Awal dahulu, beliau sendiri selalu dikritik oleh Faisal Tehrani kerana gaya penulisannya dahulu.

Bercerita pula tentang penyair-penyair kegemaran, nama-nama seperti Sasterawan Negara Dato’ Anwar Ridhwan, T. Alias Taib dan Rahimidin Zahari menjadi pilihan Muzaf Ahmad.

Anwar Ridhwan adalah antara sasterawan yang paling beliau gemari, kerana kemasyhurannya menyusun bahasa yang cukup kemas, “seakan-akan karangannya disunting beratus-ratus kali.” Anwar Ridhwan juga menulis dengan perasaan yang menghidupkan bait-baitnya, dan hal ini dapat dilihat dalam kumpulan puisinya, Tercipta Dari Tanya.

Tambahnya lagi, Anwar Ridhwan mempunyai gaya pemilihan diksi yang sempurna, tidak terlalu bombastik namun ditapis mencukupi ruang dan daya untuk menguasai jiwa pembaca, langsung memberikan inspirasi buat Muzaf.

Penyair Allahyarham T. Alias Taib pula, Muzaf menyifatkan sebagai penyair yang mampu bermain imej yang dibawa dengan kelainan yang tersendiri dan berona tempatan. Allahyarham Rahimidin Zahari yang juga pernah merangkul Hadiah Sastera MASTERA, dilakar pula oleh Muzaf sebagai tokoh penyair yang berkarya dengan tona-tona bersifat peribadi yang sama seperti pilihannya, yang juga mempunyai unsur ketuhanan dan kerohanian. Karya-karya puisi Allahyarham amat rapat dan akrab dengannya, mempunyai bau keintiman yang disuarakan.

Perkembangan dunia kepenyairan di Malaysia sebenarnya amat positif.

Bagi Muzaf Ahmad, walaupun beliau tidak menetap di Malaysia, beliau merasakan perkembangan penerbitan buku puisi dilihat sangat positif.

“Dahulu, orang takut untuk terbitkan buku kumpulan puisi, kerana ia tidak mendatangkan keuntungan tinggi, namun hari ini, dengan kelahiran rumah penerbitan seperti Kata-Pilar, usaha-usaha menerbitkan buku kumpulan puisi semakin kuat dan mendapat tempat di hati khalayak, sama ada peminat sastera, puisi mahupun khalayak perdana dan awam.”

“Malah, dengan perkembangan teknologi, terlihat penggunaan media sosial yang meluas menyuburkan suara-suara puisi.” Menyimpulkan bicara, setelah bertahun-tahun aktif menulis dan berkarya, Muzaf kini sedang berehat. Beliau sedang mengambil peluang masa dan ruang untuk menumpukan kerja membaca, mengamati karya-karya penyair lain, dan belajar daripada karya-karya yang tidak terhingga ilmunya di luar sana.

Selain itu, beliau juga meluahkan, memenangi Hadiah Sastera MASTERA tersebut memberikan peluang buat beliau untuk menanamkan semangat kepada generasi baharu supaya kekal berkarya dan berpuisi. Dengan platform yang tersedia, seperti JendelaDBP, wajarlah beliau memikirkan usaha untuk manfaat rakan-rakan generasi baharu di negara sendiri. Kemungkinan satu hari nanti, Muzaf akan kembali ke tanah air, bekerja dan berjuang demi menyemarakkan jiwa puisi anak muda negara.

Sidang editorial Dewan Sastera mengucapkan setinggi-tinggi tahniah atas kejayaan Muzaf Ahmad atas kemenangannya pada peringkat Asia Tenggara.


Jalan Keluar bagi Kesusasteraan Tertindas

Untuk mendapatkan maklumat terkini, ikuti kami melalui Telegram

Kota Bharu – Pemerintah dan pengarang akan saling dan selalu bertentangan, walaupun hal ini bukanlah berlaku pada setiap negara, kerajaan, dan pengarang di dunia.

Rosli K. Matari mengemukakan pandangan demikian, menjawab pertanyaan peserta semasa Bicara Khas Sasterawan Negeri Kelantan berfokus topik “Merdekakah Sastera Kita?” anjuran Perbadanan Perpustakaan Awam Kelantan (PPAK) dan Dewan Bahasa dan Pustaka Wilayah Timur (DBPWT) melalui pelantar maya PPAK.

Sasterawan Negeri Kelantan ini menjelaskan, isu penentangan para pengarang terhadap kerajaan merupakan perkara besar di dunia bagi mana-mana negara, justeru berkait doktrin dan corak pemerintahan, salah guna kuasa dan penyelewengan pemerintahan, serta mungkin ketidakadilan dan penindasan terhadap rakyat. Konflik ini terbukti sudah sering berlaku sejak sekian lama, dari dekad dan abad sampai kini.

Jelas beliau, masyarakat umum mungkin tidak begitu menyedari bahawa sebahagian sejarah di dunia adalah mengandungi isu dan isi besar penggulatan antara pengarang dengan kerajaan, berikutan permasalahan tersebut.

Beliau menghuraikan takrif dan hakikat kemerdekaan kesusasteraan dalam konteks negara, serta kaitannya dengan kebebasan kreativiti pengarang, mencakupi global dan tanah air. Pembicaraan menarik beliau berfokuskan undang-undang dan kebebasan, doktrin pemerintah negara, serta tanggungjawab, kreativiti, dan keberanian pengarang, dan juga contoh para pengarang yang menjadi mangsa penindasan pemerintah.

Sasterawan ini menegaskan, undang-undang dan apa-apa doktrin adalah milik negara dan pemerintah. Namun, pengarang harus memiliki jiwa besar dan keberanian menegur atau melawan pemerintah yang mendukung doktrin pemerintahan yang tidak diterima oleh rakyat, atau pemerintah berkepentingan diri yang menyeleweng daripada kebenaran, keadilan dan hakiki kemanusiaan.

Pengarang sebagai golongan genius dan intelektual, melalui kebijaksanaan karya dan kuasa kesusasteraan akan mewakili suara rakyat bagi perjuangan membela serta menegakkan kebenaran. Malah, menurut beliau, itulah sebabnya Napolean Bornaparte pernah menyebutkan, “Aku lebih takutkan sebatang pena pengarang, berbanding seribu pucuk senapang.”

Pada konteks ini, Sasterawan ini tidak menafikan, undang-undang dan doktrin sesuatu pemerintah adalah mempunyai kekuasaan sebagai lebih berkuasa ke atas pengarang. Sungguhpun demikian, pada hujung akhirnya – masyarakat, dunia secara global dan zaman dapat menentukan dengan tepat akan kebenaran antara penggulatan sesuatu pemerintah dengan pengarang pada zamannya. Akan tetapi, hal demikian selalunya terlewat, selepas seseorang pengarang itu terpenjara sekian lama, dizalimi dan sebagainya, atau meninggal dunia.

Beliau mengemukakan contoh serta bukti menarik, berhubung isu dan konflik ini, antaranya sejarah penggulatan pemerintah – pengarang sebagaimana dialami pengarang besar dunia seperti Pablo Neruda, Boris Pasternak, Alexander Solzhenitsyn, Joseph Brodsky, Milan Kundera, termasuklah Socrates, Plato, Voltaire dan Rousseau dalam bidang persuratan falsafah. Manakala, dari rantau ini ialah Pramoedya Ananta Toer.

Termasuk di tanah air kita juga, berlaku pertembungan ini semasa sepanjang period pemerintahan kolonial British dan Jepun. A. Kadir Adabi (Kelantan), Pak Sako dan Ahmad Boestaman, antara contoh pengarang yang cukup diwaspadai, malahan dipenjarakan oleh penjajah justeru kreativiti kesusasteraan dan perjuangan kemerdekaan.

Rosli mengistilahkan konflik dan pertembungan demikian sebagai ‘Kesusasteraan Tertindas’ bagi maksud konflik besar pengarang dengan pemerintah, kreativiti terkongkong dan karya bagi pembelaan rakyat, kebenaran dan keadilan yang diharamkan oleh pemerintah. Beliau mengangkat kembali istilah ini yang sudah pernah dikemukakan sejak 35 tahun lalu pada ceramah berkait peranan besar dan signifikan sastera, di negeri ini sejak 1986 dulu lagi.

Sasterawan ini menyarankan beberapa jalan keluar, sekira para pengarang berhadapan dengan konflik “Kesusasteraan Tertindas”, iaitu:

Dalam konteks negara Malaysia, beliau menyatakan pengarang dan media adalah memiliki kebebasan dalam prinsip Negara Demokrasi. Sungguhpun begitu, tiada siapa pun memiliki kebebasan dan kewajaran untuk memperkotak-katikkan isu sensitif berkenaan perkauman, agama, bahasa, kebudayaan, serta hak kemanusiaan.

Bicara sepanjang dua jam ini, khalayak menyaksikan penyair dan tokoh Sasterawan Kelantan terkenal ini petah lancar membincangkan topik, dengan gaya bicara dan tawa jenakanya tersendiri. Malah, beliau mencabar masyarakat untuk merenung mendalam, sekiranya sastera adalah bidang dianggap tidak penting dan berguna, maka mengapa pengarang dan kesusasteraan amat ditakuti oleh sesuatu pemerintah dalam sesebuah negara, sampai kini?

Rosli K. Matari adalah tokoh Sasterawan Negeri Kelantan ke-3 (2020), selepas Allahyarham Sasterawan Negara S. Othman Kelantan (2003) dan Dr. Fatimah Busu (2015).


Sastera Milik Semua: Syarahan Keris Mas 2021

Kuala Lumpur – Dewan Bahasa dan Pustaka (DBP) melalui Bahagian Penyelidikan Sastera telah menganjurkan Program Syarahan Keris Mas 2021 pada 10 November 2021. Syarahan Keris Mas ini diadakan telah disiarkan secara langsung di media sosial DBP.

Syarahan Keris Mas yang julung kali diadakan ini bersifat tahunan bagi memperkatakan hal kesusasteraan kebangsaan atau kesusasteraan dunia dari sudut pandangan dan ilmu tokoh tersebut sama ada dalam bidang kejuruteraan, sains, perubatan, matematik dan bidang-bidang lain. Tokoh atau individu yang menyampaikan syarahan dalam program syarahan ini terdiri daripada mereka yang berlatarbelakangkan pelbagai ilmu pendidikan bagi menunjukkan bahawa ilmu kesusasteraan itu mempunyai kekuatannya yang tersendiri dan turut mendapat tempat dalam kalangan profesional pelbagai bidang.

Program ini mengabadikan nama Penerima Anugerah Sastera Negara yang pertama, iaitu Kamaludin Mohamad atau lebih dikenali sebagai Keris Mas bagi menghargai dan mengingati perjuangan sepanjang hayat SN Keris Mas dalam bidang kesusasteraan dan bahasa.

Pemilihan nama Keris Mas sebagai nama syarahan ini juga berdasarkan ketokohan dan perjuangan berterusan Sasterawan Negara Keris Mas dalam mengangkat harkat Sastera Kebangsaan di Malaysia ke arah yang dibanggakan sehingga beliau digelar pembaharu kesusasteraan Melayu Moden dalam Ucapan Pemidato Umum Penganugerahan Sasterawan Negara di Dewan Bankuasi, Bangunan Parlimen Malaysia pada 26 April 1981.

Majlis Syarahan Keris Mas yang pertama ini dikendalikan oleh Dr. Shamsudin Othman sebagai moderator. Profesor Datuk Dr. Mohamed Hatta bin Shaharom telah dilantik untuk menjadi pewacana yang pertama dalam Syarahan Keris Mas ini. Ketokohan beliau sebagai seorang ahli perubatan dan juga individu yang mempunyai kebolehan dalam bidang persuratan mewajarkan beliau dipilih sebagai pewacana yang pertama untuk program ini.

Dalam Syarahan tersebut beliau telah menyampaikan kertas kajiannya yang berjudul “Sastera Tanpa Sains Tiada Kemajuan, Sains Tanpa Sastera Tiada Keanggunan”.

Kajian beliau membincangkan unsur sains dalam sastera, serta hubungan sains dengan sastera dalam menyentuh istilah, bahasa, falsafah, dan bangsa. Beliau turut membincangkan beberapa persoalan yang menyentuh kedua-dua bidang ilmu ini melalui topik yang telah disusun, iaitu prasangka bahasa; rasisme di Malaysia; altruisme rakyat Malaysia; jurnal dalam bahasa Melayu; falsafah dan sains; kata bestari; nikmat berkenalan dan kesihatan; bahasa rahmat Tuhan; sastera dan sains; empat ranah hayat; ilmu sains dalam al-Quran; kefahaman tentang akal, qalbu dan jiwa insan; perubatan tradisional dan sastera Melayu; bahasa saintifik dan bahasa sastera; sulaman unsur sains dalam tapestri sastera; alegori keris sebagai jalinan sastera dengan sains; dan sastera tanpa sains dan sains tanpa sastera.

Dalam syarahannya, beliau turut mengiktiraf dan menyanjung keupayaan para sasterawan dalam usaha mereka untuk berkarya. Menurut beliau, tanpa sasterawan, banyak pengalaman hayat yang canggih dan rumit tidak dapat dilakarkan dengan cemerlang sehingga dapat menjadi iktibar. Pewacana juga memberikan pandangan bahawa orang bahasa dan sastera perlu menguasai pelbagai bidang sains asas supaya kefahaman serta karyanya lebih “kaya”.

Begitu juga sebaliknya, orang sains yang tidak dapat menguasai bahasa serta sastera tidak dapat maju dengan keanggunan bahasa, sastera dan seni. Pandangan beliau ini menunjukkan bahawa ada hubungan timbal balik antara sains dengan sastera. Kerjasama antara kelompok sastera dengan kumpulan sains akan dapat menghasilkan karya sastera-sains yang kaya untuk kemajuan serta memakmurkan sikap keinsanan manusia.

Penganjur, iaitu Bahagian Penyelidikan Sastera, Jabatan Dasar dan Penyelidikan menyasarkan bahawa objektif utama penganjuran program ini adalah untuk memperkasakan kesusasteraan kebangsaan melalui weltanschauung ataupun pandangan menyeluruh, terutama bagi individu atau tokoh dalam bidang lain terhadap kesusasteraan Malaysia. Di samping itu juga, hasil kajian melalui syarahan ini turut menjadi korpus sastera yang boleh dijadikan kajian lanjutan atau bahan rujukan oleh sasterawan, penulis, ahli akademik, pendidik, mahasiswa, pelajar, dan aktivis sastera.

Ketua Bahagian Penyelidikan Sastera, iaitu Encik Saifullizan Yahaya berkata bahawa program yang dirangka ini juga bertujuan untuk memperbanyak wacana ilmiah dalam bidang kesusasteraan supaya masyarakat sentiasa mendapat ilmu dan maklumat tentang kesusasteraan tanah air. Perkara ini terdapat dalam Pelan Strategik DBP 2021-2025 di bawah Teras Strategik Bahasa Melayu sebagai Bahasa Ilmu.

Bahagian Penyelidikan Sastera akan menampilkan tokoh-tokoh lain yang berwibawa dalam bidang sains, teknologi, perubatan, dan pelbagai bidang lain lagi yang akan menjadi pewacana pada siri Syarahan Keris Mas yang akan datang. Matlamat Bahagian Penyelidikan Sastera adalah untuk membuktikan bahawa sastera bukan dimiliki oleh orang bahasa dan sastera sahaja, tetapi juga dimiliki oleh semua orang, tanpa mengira bidang yang diceburinya.


Tiga Karya DBP Dicalonkan dalam Anugerah Telenovela 2020/2021

Untuk mendapatkan maklumat terkini, ikuti kami melalui Telegram

Kuala Lumpur – Beberapa tahun kebelakangan ini, semakin banyak karya berjaya diangkat menjadi telefilem dan filem. Dewan Bahasa dan Pustaka (DBP) juga semakin giat mengangkat karya terbitan mereka untuk diadaptasikan. Menerusi adaptasi karya-karya ini, khalayak dan sastera dapat dirapatkan, dan karya sastera makin mendekati pilihan pembacaan.

Tiga karya adaptasi terbitan DBP telah dicalonkan dalam Anugerah Telenovela 2020/2021. Karya-karya tersebut ialah Sesekali dan Pendoa yang Ikhlas dalam Kategori Telefilem Tayangan 2019, manakala drama bersiri Korban Kasih bagi Kategori Telenovela Tayangan 2020.

Telefilem Sesekali merupakan adaptasi daripada puisi “Sesekali” (2006) oleh Siti Zaleha M. Hashim yang diterbitkan oleh Unit Drama TV RTM dengan kerjasama DBP dan diarahkan oleh Hisyamudin Ahmad. Telefilem ini kemudiannya diadaptasikan pula kepada novel oleh Lily Haslina Nasir yang juga merupakan penulis skrip telefilem tersebut. Telefilem Sesekali menemui penonton pada 14 Jun 2019 (Jumaat), pukul 9.30 malam di TV2.

Cerpen “Pendoa yang Ikhlas” karya sasterawan Allahyarham Azizi Hj. Abdullah diangkat menjadi telefilem di bawah arahan pengarah Wan Afzan Wan Daud, terbitan Unit Drama RTM dengan kerjasama DBP, dan skrip oleh Amin Mashyur. Telefilem ini disiarkan bermula 27 Oktober 2019, pukul 9.00 malam di TV1.

Novel Korban Kasih karya Fatimah Saidin yang diangkat menjadi drama bersiri (telenovela) Korban Kasih diarahkan oleh Mohd Fazil Yahya, diterbitkan oleh Mache All Star United dan skrip oleh Farhana Fauri. Telenovela ini disiarkan bermula 24 April pada pukul 7.00 malam di TV1. Dalam hal ini, kedua-dua novel karya Fatimah Saidin, Korban Kasih (2005) dan Korban Kasih 2 (2015) diangkat menjadi telenovela dengan tajuk yang sama.

Pada Anugerah Telenovela 2018 yang lepas, karya adaptasi terbitan DBP telah memenangi tiga anugerah.

“Supertelefilem” Srengenge adaptasi daripada novel Srengenge (1973) karya Sasterawan Negara Allahyarham Shahnon Ahmad telah merangkul Anugerah Telefilem Terbaik, Anugerah Pengarah Telefilem Terbaik dan Anugerah Penulis Skrip Telefilem Terbaik. Telefilem ini diarahkan oleh Mahuddin Ibrahim, diterbitkan oleh Arca Creative House Sdn. Bhd. dan skrip oleh Wan Mahani Hassan. Telefilem ini pernah ditayangkan pada 27 Mei 2016, pukul 10.05 malam di TV1.

Malam Anugerah Telenovela 2020/2021 yang bakal diadakan tidak lama lagi akan dimaklumkan di ruang media sosial rasmi Anugerah Telenovela (Facebook, Instagram dan Twitter). Karya-karya yang dicalonkan boleh dirujuk di sini.


Mengenang Allahyarham Kemala (Siri 4): Sasterawan Negara Datuk Dr. Siti Zainon Ismail

Jika orang bertanya, siapakah Kemala kepada saya? Jawapan saya, kami bersaudara.

Itulah yang diungkapkan oleh Sasterawan Negara ke-14, Datuk Dr. Siti Zainon Ismail yang turut sama berasa kehilangan atas pemergian Allahyarham Datuk Dr. Ahmad Kamal Abdullah atau lebih dikenali sebagai Kemala pada tanggal 27 Oktober 2021 yang lalu.

Menurut beliau, nama Kemala didengarinya buat pertama kali melalui penceritaan ibunya yang mengenali peribadi allahyarham secara dekat.

Beliau seorang penghuni perpustakaan. Ketika beliau menjadi seorang guru, bekas pelajarnya mengatakan bahawa beliau rajin mengulang kaji bersama-sama pelajarnya di samping menulis.

Tambah Datuk Dr. Siti Zainon lagi, beliau melihat pengalaman Allahyarham Kemala mengajar di Tanjung Karang, iaitu sebuah perkampungan petani pada waktu itu yang dikatakan perlu menggunakan perahu untuk menyeberang sungai dari Kuala Selangor, telah menjadi latar kepada kemunculan puisi-puisi awal allahyarham.

Mereka bertemu buat kali pertama apabila Allahyarham Kemala diminta ke British Council, Kuala Lumpur untuk mewawancara Datuk Dr. Siti Zainon tentang pameran seninya di situ. Pada waktu itu, allahyarham bertugas sebagai sidang pengarang majalah Dewan Sastera.

Apabila ditanya tentang usaha untuk mengenang perjuangan Allahyarham Kemala dalam bahasa dan kesusteraan Melayu, Datuk Dr. Siti Zainon berkata bahawa sudah tiba masanya untuk koleksi karya dan surat-surat lama para sasterawan termasuklah Allahyarham Kemala dirapikan semula.

Tuhan akan mengambil kita pada bila-bila masa. Harta yang ditinggalkan kepada kita hari ini ialah buku-buku penulisan yang perlu dikekalkan wajah-wajahnya.

Katanya lagi, khazanah yang ditinggalkan oleh allahyarham banyak sekali. Oleh sebab itu, antara usaha yang boleh dilaksanakan untuk mengenang jasa beliau adalah dengan mewujudkan pustaka-pustaka kecil di tempat allahyarham pernah bertugas.

Kita ikuti perkongsian yang lebih mendalam daripada Datuk Dr. Siti Zainon Ismail tentang insan istimewa, Allahyarham Kemala.


Za’ba, Bapa Linguistik Melayu Baharu

Untuk mendapatkan maklumat terkini, ikuti kami melalui Telegram

Sejarah penemuan dunia penulisan Alam Melayu dapat dibahagikan kepada dua fasa, iaitu fasa sebelum kedatangan Islam dan fasa selepas kedatangan Islam. Tradisi penulisan sebelum kedatangan Islam banyak dipengaruhi oleh bahasa Sanskrit dan jenis tulisan Pallava, India. Hal ini terbukti sejak abad ke-3 atau ke-4 Masihi melalui penemuan Batu Bersurat Campa Tua dan Batu Bersurat Kutai. Setelah itu, perkembangan demi perkembangan berlaku sehingga pengaruh tulisan tradisi India berubah kepada tulisan Jawi selepas kedatangan Islam ke Alam Melayu sekitar abad ke-11 hingga abad ke-17, iaitu selepas penubuhan kerajaan Srivijaya pada abad ke-6 Masihi.

Di sinilah bermulanya perkembangan bahasa Melayu yang pada ketika itu menjadikan tulisan Jawi sebagai tulisan rasmi yang diguna pakai dalam istana-istana mahupun urusan rasmi perdagangan. Kewujudan tulisan Jawi pula berasal daripada perkataan Arab yang dibawa oleh para pedagang dan alim ulama sehingga akhirnya agama Islam yang menapak di kepulauan Melayu tersebar dengan begitu pesat .

“Tradisi kajian linguistik Melayu sudah bermula sejak abad ke-7 dan kedatangan Islam ke Alam Melayu yang mencapai tahap agama bagi kerajaan Melayu pada abad ke-13 Masihi, turut mengangkat bahasa Melayu sebagai bahasa Ilmu dan bahasa ranah-ranah lain,” ujar YBhg. Prof. Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka (DBP) dalam segmen ke-11, “Sumbangan Za’ba dalam Bahasa dan Persuratan” melalui siri Sekolah Pemikiran Pendeta Za’ba yang telah dijalankan sejak 2 Oktober lalu. Program ini ialah hasil usaha bersama Majlis Belia Malaysia, Majlis Belia Pahang, DBP, Institut Peradaban Melayu UPSI, dan Institut Alam dan Tamadun Melayu (ATMA), Universiti Kebangsaan Malaysia (UKM).

Jelas Awang Sariyan, “Hal ini terbukti apabila dalam catatan Yi Jing, iaitu seorang Pendeta Buddha pada tahun 671M menjadikan bahasa Melayu sebagai bahasa pengajaran dalam agama itu di Jambi (pusat kerajaan Srivijaya). Bahkan, pada abad ke-15M telah wujud jabatan jurubahasa (Ta Dong Si) dan bahasa asing (Si Yi Guan) di istana maharaja Dinasti Ming yang melibatkan bahasa Melayu sebagai bahasa asing yang penting. Jadi, jika telah wujud jabatan bahasa asing ini yang melibatkan bahasa Melayu tentulah sudah ada kajian linguistik tentangnya meskipun tanpa teori yang formal.”

Rentetan itu, wujud kamus bahasa Melayu pertama, Man La Jia Guo Yi Yu (Kamus Dwibahasa Melayu-Cina) pada abad ke-15 dan mengandungi 17 ranah istilah dalam pelbagai bidang, antaranya termasuk astronomi, cuaca, flora, geografi, masa, anotomi, barang kemas, istana dan bangunan, sejarah, sosial, dan lain-lain.

Perkembangan demi perkembangan ini yang menyaksikan kemunculan istilah-istilah dalam bahasa Inggeris dan Arab dari satu abad ke satu abad telah dimanfaatkan oleh Za’ba dalam buku-bukunya yang telah ditulis sejak tahun 1920-an. Za’ba dengan jiwa yang begitu tawaduk juga mengakui bahawa beliau banyak merujuk Kamus Jawi-Melayu-Inggeris karangan R.J. Wilkinson untuk menghasilkan rumusan aturan ejaan Rumi dan Jawi.

Pelbagai penyelidikan dan analisis dilakukan oleh Za’ba tentang ragam bahasa Melayu hingga akhirnya, beliau berjaya meletakkan asas bahasa Melayu untuk manfaat pembaca sehingga kini. Za’ba ialah tokoh rintis bahasa Melayu baharu yang berjaya menulis dengan kehebatan dan ketinggian akal, meskipun bersumberkan rujukan yang terhad namun bersumberkan ilmu yang luas. Jelas dapat dibuktikan karya-karya Za’ba telah dikarang 10 tahun lebih awal daripada retorik Barat dan mendahului tokoh linguistik Amerika, iaitu Leonard Bloomfield yang muncul pada tahun 1930-an dengan struktur linguistiknya yang sangat dikenali dalam dunia Barat suatu masa dahulu.

Za’ba menjadi pencetus pada peletakan asas sistem bahasa Melayu baharu, sama ada dari sudut ejaan, tatabahasa mahupun retorik. Beliaulah yang menandai perkembangan dalam bidang keilmuan dan linguistik Melayu baharu yang akhirnya atas jasa besar ini telah dikurniakan Ijazah Doktor Kehormat Persuratan pada tahun 1973 bersempena Majlis Konvokesyen Pertama UKM. Namun begitu, beliau tidak dapat hadir kerana sakit dan akhirnya meninggal dunia pada 23 Oktober 1973.

“Ilmu yang kuat dan jelas daripada Za’ba terletak pada kekuatan intuisinya dan pemerhatiannya terhadap sistem bahasa Melayu, meskipun beliau tidak terdedah secara formal dalam bidang linguistik pada ketika itu. Bahkan, Za’ba tidak pernah belajar ilmu fonologi (fonetik). Namun dengan ketajaman fikiran, beliau dapat membuat analisis tentang hubungan bunyi dan ejaan. Sedangkan diketahui umum ilmu fonologi mula muncul pada tahun 1960-an. Inilah bukti kehebatan Za’ba. Tidak dapat dinafikan bahawa Alam Melayu mempunyai tokoh bahasa yang hebat. Bahkan, kita tidak boleh menyatakan hanya orang-orang Barat yang mampu mengeluarkan teori dan rumusan kerana ketokohan orang Melayu telah dibuktikan oleh Za’ba,” ujar Awang Sariyan pada separuh akhir program.

Inilah ketokohan dan kecintaan Za’ba dalam dunia persuratan dan bahasa Melayu yang amat wajar dicontohi. Semoga anak kelahiran Batu Kikir, Jempol, Negeri Sembilan ini terus lestari di bibir dan ingatan anak bangsa selamanya. Program bersempena Dekad Membaca Kebangsaan ini telah berlangsung pada 13 November 2021 yang lalu jam 10.00 pagi hingga 12.00 tengah hari secara dalam talian di serambi maya Facebook Dewan Bahasa dan Pustaka.


Detik Itu Kembali Lagi

Tanggal 29 November, 2001
bagai langit runtuh menangis hiba
kau tinggalkan kami
dijemput pulang
di sunyi pekat malam.

Malam menjadi siang
hingar bingar, riuh rendah
semua dikejutkan
diduga dengan kehilangan yang pasti.

Detik itu kembali lagi
tanggal 29 November kembali
seperti dulu
bagai langit runtuh meratap tangis
kini kali ke dua puluh
kembali dengan pulas ombak menghempas.

Dari tiap lirikkan mataku
wajahmu mengintai silau
hati yang merindu sayu melarat
ruang kosong, lompong di sanubari
dengan berat aku redha|
atas tuntutan wajib Yang Esa
dan jika saat bertemu kembali dimakbul
pasti ruang ini sempurna terisi penuh.

Sehingga saat bertaut itu
tanggungjawab akan ku pikul
membela, menegakkan, menyebar
cinta kasihmu sejagat
pada alam dan manusia seluruh
jalan yang penuh kerikil dan semalu
menapak, melangkah dengan gusar
menahan keperitan yang tertulis sudah.

Aku hanya perlu restumu
pada jalan amanah ini
dengan semangat jiwamu
dulunya kental ikhlas berkobar.


Rukun Negara Dihayati dalam Citra Kebenaran

Untuk mendapatkan maklumat terkini, ikuti kami melalui Telegram

Selain tarikh kemerdekaan tanah air, rakyat Malaysia juga perlu menghayati Rukun Negara yang mengandungi lima prinsip besar mengikut bidang, cara atau kemampuan masing-masing. Raja Yusoff Ariffin menghayatinya menerusi karya sastera. Beliau antara yang turut diundang oleh penerbit untuk menulis dalam antologi bersama Citra Kebenaran yang diterbitkan khusus untuk menghargai, dan menghayati Rukun Negara.

Seorang penulis era 1980-an dan juga mantan editor sebuah penerbitan, Mohd. Isnin Tawaf yang memimpin Karya Warisan Ledang, merasakan tarikh keramat tersebut tidak wajar dibiarkan berlalu tanpa sesuatu yang membekas di jiwa rakyat Malaysia.

Walaupun Citra Kebenaran ini muncul agak lewat daripada tarikh yang dirancang, tetapi yang lebih penting dan wajar dipuji ialah matlamat penerbitannya. Setebal 235 halaman, antologi ini diterbitkan bersempena dengan 50 tahun Rukun Negara pada 31 Ogos 2020.

Rukun Negara diisytiharkan oleh Kerajaan Malaysia pada 31 Ogos 1970, bersempena dengan sambutan ulang tahun ke-13 kemerdekaan tanah air, dan kesan daripada peristiwa hitam 13 Mei 1969.

Lantaran perintah kawalan pergerakan akibat wabak pandemik COVID-19 yang mengekang, sebarang acara sambutan 50 tahun atau Jubli Emas Rukun Negara secara bersemuka tidak dapat diadakan.

Walau bagaimanapun, seorang penulis era 1980-an dan juga mantan editor sebuah penerbitan, Mohd. Isnin Tawaf yang memimpin Karya Warisan Ledang, merasakan tarikh keramat tersebut tidak wajar dibiarkan berlalu tanpa sesuatu yang membekas di jiwa rakyat Malaysia.

Justeru, komuniti penulisan, kegiatan dan penerbitan sastera tersebut mengorak langkah bekerjasama dengan Komuniti Buku Pengkarya Johor dan Warung Buku menerbitkan sebuah antologi yang menghimpunkan karya penulis Malaysia, dengan mengangkat tema mengenai Rukun Negara, dan kemerdekaan tanah air.

Siap diterbitkan pada Ogos 2021 yang lalu, antologi yang berjudul Citra Kebenaran ini tidak hanya menampilkan para penulis veteran/terkenal sahaja yang masih aktif dan telah menyepi, tetapi juga penulis baharu/tidak terkenal.

Sebagai pengarah projek penerbitan Citra Kebenaran, Mohd. Isnin yang juga merupakan peminat dunia sastera tanah air, serta mempunyai ramai kenalan dalam kalangan penulis sastera hebat dan mapan. Beliau dapat mengundang agak ramai daripada penulis veteran/terkenal untuk turut serta.

Antologi Citra Kebenaran dibahagikan kepada tiga segmen, iaitu Segmen Penulis Tamu, Segmen Karya Penulis, dan Segmen Penulis Anekdot. Dengan adanya Segmen Penulis Anekdot, bererti antologi ini tidak hanya diisi dengan sajak dan pantun sahaja. Biodata para penulis yang terlibat turut dipaparkan dalam 39 halaman.

Citra Kebenaran memuatkan 142 buah karya daripada 91 orang penulis, dengan pecahannya, iaitu 34 buah dalam Segmen Penulis Tamu, 96 buah dalam Segmen Karya Penulis, dan 12 buah anekdot. Mengambil kira Jubli Emas Rukun Negara, Citra Kebenaran menjadi lebih istimewa apabila didatangkan dengan sebuah kotak eksklusif.

Antara penulis veteran/terkenal yang mengisi Segmen Penulis Tamu termasuklah A. Ghani Abdullah, Aladin Mohamad, Dato’ Aripin Said, Chai Loon Guan, Darma Mohamad, Ehsan Jamily, dan Shapiai Muhammad Ramly, bersama-sama Abdullah Shuib, Chulan Chin, Mohd. Azli Lee Abdullah, dan Nazeri Nong Samah yang masih menulis walaupun telah lama menyepi, serta penyanyi/penulis lirik terkenal, Siso Kopratasa; penyanyi/komposer meningkat naik, Adiwangsa Sukma, dan Mohd. Rosli Bakir, Munsyi Dewan (Sastera), yang juga penyelenggara Citra Kebenaran.

Ab. Rani Embi, Hafizan Jamal, Ijamala MN, Ria Asmira, Siti Zaiton Ahmad, Sujata Wee, dan W.B. Rendra pula antara penulis lama/baharu terkenal dalam Segmen Karya Penulis. Mohd. Isnin turut menjemput Nur Dzahirdi untuk mengisi segmen berkenaan.

Dua belas anekdot dihasilkan oleh lapan orang pengkarya dengan Basri Zakaria paling banyak, iaitu menulis tiga buah.

Selain Mohd. Isnin, Aripin (Kata Pengantar) dan Mohd. Rosli (penyelenggara), penghasilan Citra Kebenaran turut didokong oleh Armin Azhari Salleh, seorang editor berpengalaman luas dari Dewan Bahasa dan Pustaka sebagai penasihat penerbitan, Mohd. Khairul Azhar Mustapa (penyelaras), Abdul Karim Abdul Latip dan Mohd. Nasir Othman (urus setia), Mali Jaafar (ketua grafik), Somat Somrat (konsep kulit), dan Nor Anisah Abd. Halim (tipografi).

Dalam kata pengantarnya, antara lain Aripin mengakui para penyair sentiasa peka dan merasai apa-apa yang berlaku di sekeliling mereka. Katanya, itulah yang digarap oleh para penyair dalam melahirkan karya-karya mereka.

Tegas Aripin, para penyair masa silam merakam, malah meniupkan api semangat kebangsaan menerusi sajak-sajak ciptaan mereka. Katanya, penyair ada saham tersendjri dalam memajukan atau membangunkan negara. Rukun Negara, jelas Aripin lagi, menjadi kata kunci bagi hasrat kerajaan mencapai kesejahteraan, dan kemakmuran rakyat.

Aripin turut menulis dua buah sajak dalam antologi ini, iaitu “Sekali Merengkuh Dayung” dan “Citra Kebenaran”. Menerusi “Sekali Merengkuh Dayung”, antara lain, Aripin menyatakan: “Dirgahahayu negara bangsaku/sepakat di bawah satu naungan/sekali merengkuh dayung/dua tiga pulau terlepas/kita genggam seeratnya/kerukunan yang ditugukan”.

Lewat “Citra Kebenaran”, Aripin turut menegaskan: “Di zaman penuh kecelaruan ini;/Biarlah si luncai terjun dengan labu-labunya./Biarkan! Biarkan!/Namun kita selamanya tetap/membina peradaban; luhur pekerti;/meninggikan susila; menjunjung kesopanan;/Mendaulatkan keluhuran dan kerukunan/negara bangsa.”

A. Ghani menulis sajak “Masihkah Ingat Malaysia” dan “50 dalam Kebun 63 (Tegaknya Rukun Negara)”, Aladin dengan sajak “Kuntum Bunga Rampai”, Loon Guan menghasilkan sajak “Ceritera Rukun Negara I” dan “Ceritera Rukun Negara II”, Darma pula sajak “Takrif” dan “Adab”, Ehsan dengan sajak “Demi Nusa Tercinta” dan “Pada Tanah Permai Ini”, dan Shapiai memberikan sajak “Rukun Kebenaran” dan “Enigma Mencari Arah”.

Menerusi “Ceritera Rukun Negara I”, Loon Guan menulis: “berkat muafakat rakyat/kebijaksanaan negarawan/termaktub falsafah negara/Rukun Negara, 31 Ogos 1970/memperteguh permuafakatan.”

Lewat “Ceritera Rukun Negara II” pula, Loon Guan menulis: “dirgahayu, tanah airku/aman makmur berdaya maju/bersekutu bertambah mutu/berdaulat bermartabat/di dunia sarwajagat!”

Shapiai yang menerima Anugerah Penyair GAPENA 2021 pada 29 Oktober lalu, antara lain menulis: “Rukun kebenaran/menjadi samar/suara kepalsuan/meluaskan garis kekuasaan/merobek rasional/perpaduan dan kesusilaan/Telah kedengaran suara sinis/dari kubah kebatilan/suara Islam dikembalikan.” (“Rukun Kebenaran”).

Selain itu, Shapiai menulis: “Kebenaran politik adalah kebenaran kuasa/membasuh paradok fikiran lama/dengan mandi paradigma/kemenangan pragmatis/adalah kemenangan melawan idealis/tanpa pegangan ke mana tujuan harus kita halakan/Rukun Negara menjadi tunjang rujukan/mencari arah bukan sesuatu yang membingungkan.” (“Enigma Mencari Arah”).

Siso menulis pantun, iaitu “Pantun Semangat Rukun Negara” dan “Kemerdekaan Dalam Pantun”. Adiwangsa pula menghasilkan sajak “Saat Aku Menyanyikan Lagu Negaraku” dan “Menulis Sejarah itu Mudah”.

Sementara itu, Rani dengan sajak “Sepohon Rukun Negara” menulis: “Sepohon rukun/terbina dari akar kepercayaan/mencengkam pada dada bumi/menyegarkan pohon agar tumbuh kukuh/dengan kuasa Ilahi.”

Dalam sebuah lagi sajaknya, “Rumah Negara” beliau menulis: “Rumah ini dibina leluhur/dengan tiang tegak berlima/penguatnya kepercayaan/pengikatnya kesetiaan/pasaknya perlembagaan/pakunya kedaulatan undang-undang/tanggamnya susila/rabungnya kesopanan.”

Ijamala menulis sajak “Musim Demi Musim Kita Menyusur” dan “Daerah Kemerdekaan Ini”, Siti Zaiton dengan “Dinding Rukun Negara”, Sujata pula “Demi Ibu Pertiwi” dan “Laksana Emas Bertatah Permata”, dan Rendra menghasilkan “Nikmat Kemerdekaan (versi 20.20)”.

Dalam sajaknya, “Di Mana Penghayatan Kita”, Ria, salah seorang pemenang hadiah utama Sayembara Penulisan Puisi 50 Tahun GAPENA, antara lain menulis: “setelah sekian lama kita mendiami rumah pusaka ini/masih ada antara kita yang tergagap-gagap suaranya/masih antara kita tergaru-garu baru mengingati/bila disergah tanya apakah itu Rukun Negara/berkesankah sayangkan negara berkasih di hati/lupa di mana tonggak kehidupan kendiri negara sendiri/nipis semangat sirna jati diri tunjang kekuatan/tiada arti kemerdekaan ini dari asuhan poyang moyang/tanpa kenal Rukun Negara halaman pintu kesedaran.”

Dalam memenuhi undangan, saya menampilkan sajak “Sehingga Akhir Dunia” dan pantun “Pantun Keramat Rukun Negara” dalam Segmen Penulis Tamu. Antara lain, saya menulis: “hari terakhir Ogos/hari pertama usaha/tetap dan berterusan/sehingga akhir dunia./seiring lima dekad Rukun Negara/langkah mantap/lurus dan tetap.” (“Sehingga Akhir Dunia”).

Raja Yusoff Ariffin atau Raja Yusoff Raja Ariffin dilahirkan pada 21 Ogos 1962 di Pulau Tiga Kanan, Parit, Perak. Beliau menulis puisi (sajak dan pantun), cerpen, rencana, ulasan, kritikan, dan berita sejak tahun 1982. Raja Yusoff merupakan ahli Persatuan Penulis Kuala Lumpur, rakan Tajulmedia Melayu dan pernah menganggotai PAKSI. Antara karyanya termasuklah buku esei Raja (Yusoff Ariffin) dalam Sastera Rakyat (1991), kumpulan drama remaja Sketsa Bas Mini (DBP, 1993), novel kanak-kanak Bangsal di Tepi Pantai (Vital Star, 1997), dan kumpulan puisi Belum Selesai (ITBM, 2016). Pernah memenangi Tempat Ketiga dalam Pertandingan Menulis Sajak sempena Sambutan 40 Tahun Perpustakaan Negara Malaysia, Hadiah Karya Bestari (1998), Tempat Ketiga dalam Peraduan Menulis Esei Sempena Sambutan 20 Tahun Harakah (2007), Sagu Hati dalam Pertandingan Menulis Sajak sempena 40 Tahun GAPENA (2012), Hadiah Karya Darul Ridzuan V kategori rencana sastera (2016), Hadiah Sastera Darul Ridzuan VI kategori rencana sastera (2018), dan Tempat Kedua bagi Pertandingan Mencipta Pantun “Beraya di Kampung Warisan Melayu” Satu Property (2020).


Meningkatkan Karyawan DBP Generasi Pelapis

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) yang ditubuhkan pada 22 Jun 1956 merupakan sebuah jabatan di bawah Kementerian Pendidikan Malaysia (KPM). Umum mengetahui bahawa matlamat penubuhan DBP adalah untuk membina dan memperkaya bahasa kebangsaan dalam semua bidang termasuk sains dan teknologi. DBP juga berperanan mengembang bakat sastera, khususnya dalam bahasa kebangsaan. Lantaran itu, karyawan DBP tidak dapat dipisahkan dengan bidang persuratan Melayu.

Suatu ketika dahulu, DBP merupakan sebuah organisasi yang sentiasa dikunjungi oleh para penulis dan tokoh-tokoh besar kesusasteraan Melayu. Malah, kebanyakan warga DBP juga terdiri daripada penulis tersohor yang dikenali dalam ranah penulisan tanah air. Antaranya termasuk Sasterawan Negara (SN) Keris Mas, Usman Awang, Abdullah Hussain, Anwar Ridhwan, Kemala, dan Baharuddin Zainal.

Namun, seiring dengan perkembangan waktu dan peredaran zaman, penulis-penulis tersebut tidak lagi berkhidmat dengan DBP kerana sudah menikmati dunia persaraan. Persoalannya, adakah karyawan DBP kini masih terlibat dalam dunia penulisan karya sastera?

Nor Muhamad sewaktu membentangkan kertas kerja beliau dalam Seminar Bahasa dan Sastera (SEBARA) 2021 menjelaskan bahawa generasi penulis mapan dan tersohor yang masih berkhidmat di DBP pada masa kini boleh dikatakan semakin kurang kerana faktor persaraan. Namun, masih ada beberapa orang tokoh penulis DBP berusia 50 tahun ke atas yang masih lagi menulis. Antara penulis tersebut termasuk Dr. Abang Patdeli Abang Muhi (Pengarah Jabatan Pengembangan Bahasa dan Sastera), Filzah Ibrahim (Akademi DBP), E-Pian a/l Pro Poul (DBP Wilayah Utara), Jaafar Hamdan, dan Rosani Hiplee, masing-masing dari DBP Cawangan Sarawak. Kesemua penulis ini menghasilkan karya dalam bentuk buku.

“Namun jika diteliti, generasi penulis 50 tahun ke bawah kebanyakannya terdidik dalam bidang di luar sastera dan bahasa. Hal ini kerana DBP secara terbuka memberikan ruang kepada sesiapa sahaja yang berkelayakan menyertai organisasi keramat ini. Antara penulis DBP generasi baharu yang prolifik, ialah Saifullizan Yahaya, Shahrun Nizal Mohd Nor, Muhammad Fadli al-Akiti, Azura Halid, Mohd Faizal Jamil, Nur Ainaa Abdul Hamid, W. Zalina Rajali, Marwati Wahab, Azimin Daud, Hafizul Osman, Fathenwan Wan Mohd Nor, Nur Asyikin Zauzi, dan Hasni Jamali, ” jelas Nor Muhammad.

Kertas kerja Nor Muhamad yang ditulis bersama-sama Shahrun Nizal Mohd Nor berjudul “Penulis Karyawan DBP: Kewujudan dan Usaha Penggalakannya” turut meneliti penglibatan karyawan DBP dalam dunia penulisan esei dan kritikan sastera.

Ujar Nor Muhamad, “Rata-rata pengkritik sastera tanah air terdiri daripada para penyelidik dan pensyarah universiti dalam bidang sastera. DBP pernah memiliki beberapa orang karyawan yang terlibat dalam penulisan kritikan, seperti Hamzah Hamdani, Dr. Mohd. Hanafi Ibrahim, Mohamad Daud Mohamad, dan A. Wahab Hamzah. Namun, nama-nama ini sudah tidak lagi berkhidmat kerana telah bersara. Antara karyawan DBP masa kini yang masih berkhidmat dan terlibat dalam dunia penulisan esei dan kritikan termasuklah Dr. Hazami Jahari, Jaafar Hamdan, Abdul Rashid Subet, Dr. Syaidul Azam Kamarudin, Mohamad Ikhram Fadly Husain, dan Shahrun Nizal Mohd Nor.”

Tambah Nor Muhammad, “Terdapat juga beberapa orang karyawan DBP yang menghasilkan karya, tetapi secara eceran dalam pelbagai genre. Sebahagiannya menonjol dan dikenali oleh warga sastera tanah air kerana kualiti yang dihasilkannya. Sebahagiannya pula mungkin menulis secara diam-diam tanpa mahu menonjolkan diri mereka.”

Mengulas lanjut tentang karyawan DBP yang giat menulis, sokongan yang berterusan daripada pihak pengurusan tertinggi DBP harus ditingkatkan. “Keunggulan DBP sejak dahulu bukan sekadar diukur pada impak hasil aktiviti pengembangan bahasa dan sastera, ataupun hasil penyelidikan dan penerbitan buku semata-mata tetapi nama DBP kekal gah kerana mempunyai karyawan yang hebat dalam penulisan karya sastera. Malah, ada dalam kalangan mereka diangkat sebagai tokoh politik, birokrat, sasterawan, intelektual, dan sarjana. Untuk mendapatkan kualiti karya yang baik, beberapa inisiatif seperti bengkel bimbingan penulisan, kaedah pementoran dan diskusi karya penulis DBP wajar diadakan, khas untuk karyawan DBP,” tegas Nor Muhammad lagi.

Nor Muhammad merupakan salah seorang pembentang dalam SEBARA 2021 yang berlangsung pada 24 November 2021 (Rabu), pukul 9.00 pagi hingga 4.30 petang anjuran Bahagian Penyelidikan Bahasa, Bahagian Penyelidikan Sastera dan Akademi DBP.

SEBARA yang bertemakan “Cabaran Bahasa, Sastera dan penerbitan dalam Era Digital: Peluang dan Ancaman” diadakan bertujuan untuk membina karyawan DBP yang berketerampilan, berwibawa dan meneruskan tradisi keilmuan dalam kalangan karyawan DBP, seiring dengan perkembangan bidang teknologi maklumat dan komunikasi serta era digital. Seminar yang dianjurkan secara dalam talian ini dirasmikan oleh YBhg. Tuan Haji Md. Johari bin Hasan, Timbalan Ketua Pengarah (Dasar), Dewan Bahasa dan Pustaka.